## 2023. december 4.

## Hétfő, adventi idő, 1. hét
1. zsoltáros hét

Délelőtt

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

ZSOLTÁROZÁS

Ant. A próféták megjövendölték: Szűz Máriától születik a Megváltó.
19 (18 B). zsoltár, 8-15
Dicséret Istennek, a törvény Urának
Legyetek tökéletesek, amint mennyei Atyátok tökéletes (Mt 5, 48).

Az Úr törvénye szeplőtelen: megújítja a lelket; *

az Úr rendelése megbízható: okosságot ad a tudatlanoknak.

Az Úr végzése igaz: megvidámítja a szívet; *

az Úr parancsa világos: fényt gyújt a szemnek.

Az Úr félelme tiszta: megmarad örökre; *

az Úr ítélete mind igaz és igazságos,

kívánatosabb aranynál és drágakőnél, *

édesebb a méznél, a csorgatott lépesméznél.

Szolgád belőlük merít bölcsességet, *

megtartásuk bő jutalmat ad.

A botlásokat ki veszi észre? †

Rejtett bűneimtől tisztíts meg engem, *

és őrizz meg a gőgtől: ne legyen úr rajtam!

Tiszta leszek akkor egészen, *

és a nagy bűnöktől megmenekülök.

Ajkam szólása, szívem gondolata †

legyen kedves előtted, *

én Uram, segítőm és megváltóm!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

7. zsoltár
Rágalmazott ember imádsága
Az Úr, az igazságos Bíró már az ajtóban van (Jak 5, 9).
I.

Uram, én Istenem, tebenned remélek, *

ments meg minden üldözőmtől, szabadíts meg engem;

mint oroszlánok, el ne ragadják életem, *

össze ne tépjenek, mert nincs szabadítóm.

Uram, én Istenem, hogyha rosszat tettem, *

és ha gonoszság tapad a kezemhez,

hogyha rosszal viszonoztam a rosszat, *

vagy ha ellenségemet kifosztva engedtem szabadon,

akkor haragosom üldözzön és ragadjon meg, †

életemet tiporja földre, *

jó híremet tapossa porba!

Kelj föl, Uram, haragoddal, *

szállj szembe ellenségeim dühével.

Állj mellém, Istenem, *

és tarts ítéletet!

Gyűljenek köréd a népek, †

ülj magas trónra fölöttük: *

az Úr ítéli meg a nemzeteket.

Ítélj meg, Uram, igazságom szerint, *

szívem teljes ártatlansága szerint!

Legyen már vége a bűnös gazságának, †

s erősítsd meg az igazat, *

szívek-vesék vizsgálója, igazságos Isten.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

II.

Oltalmamat én Istennél találom: *

megmenti ő a tiszta szívűt.

Isten igaz bíró, *

szörnyű haragjától naponta félni kell.

Lám, az ellenség kardját köszörüli, *

megfeszíti íját, és céloz vele.

De fegyvere őt magát teríti le, *

a tüzes nyilak, melyeket készített.

Íme, rosszakarat fogamzik meg benne, *

nyomorúságot hordoz, és bűnt hoz a világra.

Gödröt ás, jó mélyet, *

ám vermébe maga esik bele.

Gonoszsága visszahull fejére, *

gazsága saját nyakába szakad.

Igazsága miatt dicsérem az Urat, *

zsoltárt zengek a Fölséges nevének.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. A próféták megjövendölték: Szűz Máriától születik a Megváltó.

RÖVID OLVASMÁNY

Vö. Iz 10, 20-21

Azon a napon Izrael maradéka és Jákob házának menekültjei hűségesen támaszkodnak az Úrra, Izrael Szentjére. A maradék megtér, Jákob maradéka az erős Istenhez.

A nemzetek félve tisztelik majd nevedet, Uram,

És minden király vallja dicsőségedet.

Könyörögjünk!

Urunk és Istenünk, segíts minket, hogy buzgó várakozással készüljünk Fiadnak, Krisztusnak jövetelére. Amikor pedig eljön, és kopogtat, ébren találjon minket, akik imádsággal virrasztunk, és ujjongva zengjük dicséretét. Aki él és uralkodik mindörökkön-örökké.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2023 J. Vidéky