## 2023. október 31.

## Boldog Romzsa Tódor püspök és vértanú
tetszés szerinti emléknap

1911. április 14-én született a kárpátaljai Nagybocskón az egykori Magyarországon, Máramaros vármegyében, a rahói járásban, görög katolikus magyar családban. A huszti gimnáziumban szerzett érettségi után főpásztora Rómába küldte, ahol teológiai tanulmányait a Collegium Germanicum, majd a Russicum növendékeként a Gregoriana egyetemen végezte. Rómában szentelték pappá 1936. december 25-én. 1938 tavaszától parókus Bereznán és Alsóbisztricán (a huszti kerületben), 1939 őszétől spirituális az Ungvári Papnevelő Intézetben, és teológiai tanár az ottani Hittudományi Főiskolán. Ruszinul és magyarul szólt kispapjaihoz, akik rajongtak érte. 1944. szeptember 24-én szentelték püspökké Ungváron. Jelmondata: „Szeretlek téged, Uram, én erősségem; az Úr az én erősségem; és oltalmam.” A második világháború után megkezdődött a keleti rítusú katolikusok beolvasztása az orosz pravoszláv egyházba és templomainak elvétele. Mivel paptársaival együtt elutasította azt a manifesztumot, amely azt kérte, hogy Kárpátalja népét Szovjet-Ukrajnához csatolják, és nem tagadta meg a Szentszékkel való egységet, elkezdődött a papok üldözése. Közülük sokakat letartóztattak. Őt, mint a Munkácsi Görög Katolikus Egyházmegye püspökét és kísérőit 1947. október végén, a lókai templom felszentelése után közlekedési balesetet színlelve teherautóval elgázolták. A sebesülteket a munkácsi kórházba szállították, ahol az államrendőrség ügynöke a püspököt 1947. november 1-én megmérgezte. A hitben való állhatatossága példaként szolgál a papság és hívek számára.
8 görög katolikus vértanútársával 2001. június 27-én Lvovban (Ukrajna) Szent II. János Pál pápa Aranyszájú Szent János liturgiájának keretében a boldogok sorába iktatta.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Istennek hőse, vértanú,

követted Isten egy Fiát,

s az ellenségen győztesen

az égben ülsz ma ünnepet.

Rólunk imádnak ereje

a bűnök szennyét mossa le,

a fásultság nehéz ködét

s az ártó rosszat verje szét.

Meg vannak immár oldva mind

megszentelt tested láncai;

rólunk a földi láncokat

szavadra Krisztus oldja le!

Dicsérjük az Atyát s Fiát

s a Lelket, a Vigasztalót,

kik mennyben átadják neked

a hervadatlan koszorút. Ámen.

ZSOLTÁROZÁS

Világosságodat és hűségedet küldd el, Uram!
43 (42). zsoltár
Sóvárgás a templom után
Világosságul jöttem a világba (Jn 12, 46).

Szolgáltass nekem igazságot, Istenem, †

az istentelen néppel szemben védd ügyemet, *

ments meg a gonosz és álnok emberektől!

Mert te vagy az én megmentő Istenem, †

miért taszítasz hát el magadtól? *

Miért kell bánatban élnem, ellenségtől gyötörten?

Világosságodat és hűségedet küldd el, †

azok vezéreljenek engem *

szent hegyedre, a te hajlékodba.

Odalépek akkor Isten oltárához, †

Istenhez, aki nekem ujjongó örömöm. *

Citeraszóval magasztallak téged, Isten, én Istenem.

Miért csüggedsz, lelkem, *

miért vagy nyugtalan?

Bízzál az Úrban: fogom még áldani *

arcom szabadítóját, Istenemet.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Világosságodat és hűségedet küldd el, Uram!
Életünk minden napján szabadíts meg, Uram, minket!
Kantikum – Iz 38, 10-14. 17-20
A halálos beteg szorongása és a meggyógyult öröme
Én vagyok az élő: meghaltam, … de most már nálam van a halál kulcsa (Jel 1, 17-18).

Így szóltam: „Már életem napjainak közepén *

indulnom kell az alvilág kapui felé.”

Kutattam, életemből mennyi van még hátra; *

azt mondtam: „Nem látom meg az Urat az élők földjén,

és nem látok többé embert *

a föld lakói közül.”

Sátramat lebontják, elveszik tőlem, *

mint ahogy lebontják sátrukat a pásztorok.

Életem fonalát mintha takács vágta volna el, †

alig kezdődött szövése, máris megszakadt; *

reggeltől estig végzel velem.

Virradatig reménykedtem; †

mintha oroszlán marcangolná minden csontomat; *

reggeltől estig végzel velem.

Mint a fecskefióka, úgy csipogok, *

sírva nyögök, mint a gerle.

Szemem elbágyad egészen, *

s közben a magasba tekintek.

Te azonban kimentettél, hogy el ne vesszek, *

és hátad mögé dobtad minden bűnömet.

Mert nem az alvilág dicsőít téged, †

és a halál sem magasztal; *

akik a sírba hulltak, hűségedben nem remélnek többé.

Csak az élő, csak az élő dicsér, mint ma én is; *

hűségedet az apák hirdessék fiaiknak.

Uram, szabadíts meg, †

hogy énekelhessük dalaidat *

életünk minden napján az Úr házában.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Életünk minden napján szabadíts meg, Uram, minket!
Téged illet, Isten, Sion hegyén a dicsérő ének! †
65 (64). zsoltár
Ünnepélyes hálaadás
Sion alatt a mennyei várost kell értenünk (Origenész).

Téged illet, Isten, Sion hegyén a dicsérő ének, *

† neked teljesítik Jeruzsálemben a fogadalmakat.

Mivel te meghallgatod az imát, *

hozzád viszi bűne terhét minden ember.

Terheljenek bár gonosz tetteink, *

eltörlöd azokat irgalmasan.

Boldog, akit kiválasztasz, és magadhoz emelsz, *

hogy csarnokodban élhesse életét.

Ó, hadd telhessünk el házad javaival, *

templomod szentségével!

Mivel igaz vagy, csodákat művelsz, †

s úgy hallgatsz meg minket, szabadító Istenünk, *

minden földhatárnak és messzi tengernek reménye!

Erőddel szilárd hegyeket emelsz, *

hatalommal övezed derekad.

Megzabolázod a tenger harsogását, mennydörgő hullámait *

és a népek háborgását.

Csodajeleidet félik, akik a föld határain laknak: *

Keletnek és Nyugatnak te vagy öröme.

Meglátogatod a földet, és megöntözöd, *

elhalmozod áldásoddal.

Az egek csatornáit megtöltöd vízzel; †

gabonát nevelsz az embernek, *

és termékennyé teszed a földet.

Barázdáit megöntözöd, rögeit elboronálod, *

záporokkal porhanyítod, s termését megáldod.

Az esztendőt áldásoddal koronázod, *

s lábad nyomán elárad a bőség.

Vízzel töltekeznek a szomjas legelők, *

és ujjonganak körös-körül a halmok.

A réteket nyájak lepik el, †

a völgyekben gabona hullámzik; *

minden ujjong, és dalol színed előtt.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Téged illet, Isten, Sion hegyén a dicsérő ének!

RÖVID OLVASMÁNY

2 Kor 1, 3-5

Áldott legyen az Isten, Urunk, Jézus Krisztus Atyja, az irgalom Atyja és a minden vigasztalás Istene! Ő megvigasztal minket minden szomorúságunkban, hogy mi is megvigasztalhassuk azokat, akik szomorúak, azt a vigasztalást nyújtva nekik, amelyet ő nyújt nekünk. Amilyen bőven kijut nekünk Krisztus szenvedéseiből, olyan bőven lesz részünk Krisztus révén a vigasztalásban is.

RÖVID VÁLASZOS ÉNEK

Az Úr az én erősségem * És dicsőségem.

Az Úr az én erősségem * És dicsőségem.

Ő lett az én szabadítóm.

És dicsőségem.

Dicsőség az Atyának, a Fiúnak és a Szentléleknek.

Az Úr az én erősségem * És dicsőségem.

EVANGÉLIUMI KANTIKUM

Benedictus-ant. Aki gyűlöli életét ebben a világban, az megmenti az örök életre.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Aki gyűlöli életét ebben a világban, az megmenti az örök életre.

FOHÁSZOK

Testvéreim, az Isten igéje miatt megölt vértanúkban ünnepeljük Üdvözítőnket, a hűséges tanút, és mondjuk:

Megváltottál minket Istennek, szent véred árán!

Vértanúid által, akik a hit bizonyságául önként vállalták a halált,

add meg nekünk, Urunk, a lélek igazi szabadságát!

Megváltottál minket Istennek, szent véred árán!

Vértanúid által, akik vérük ontásával megvallották hitüket,

add meg nekünk, Urunk, a tiszta és állhatatos hitet!

Megváltottál minket Istennek, szent véred árán!

Vértanúid által, akik keresztjüket felvéve nyomodban jártak,

add meg nekünk, Urunk, hogy erős lélekkel viseljük az élet megpróbáltatásait!

Megváltottál minket Istennek, szent véred árán!

Vértanúid által, akik megmosták ruhájukat a Bárány vérében,

add meg nekünk, Urunk, hogy legyőzzük a test és a világ minden csábítását!

Megváltottál minket Istennek, szent véred árán!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te Boldog Romzsa Tódor püspököt és vértanút több nemzetiségű híveid lelkipásztorává tetted. Segíts, hogy megalkuvás nélküli tanúságtételének és életáldozatának példáját keresztény életünkben mi is hűségesen kövessük. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky