## 2023. május 24.

## Szűz Mária, a keresztények segítsége
emléknap

A Boldogságos Szűz Mária hatékony segítségét a keresztény nép gyakran megtapasztalta. Ezért a lorettói litániában a Keresztények segítsége néven kezdték segítségül hívni. A déli harangszó a nándorfehérvári győzelem (1456) kiesdését hirdeti. A lepantói győzelem (1571) napját, október 7-ét Szent V. Piusz pápa Szűz Mária ünnepévé tette. Bécs felszabadítását (1683) a Keresztények segítsége oltalmába ajánlották, és Boldog XI. Ince pápa a győzelem napját (szeptember 12.) Szűz Mária nevének tiszteletére hálaünnepül rendelte, Buda felszabadítására pedig a következő feliratú zászlót küldte: „Budát a Szent Szűz segítsége adja vissza!”. VII. Piusz pápa szintén a Keresztények segítségéhez fordult védelemért Napóleonnal szemben, és szabadulásának emlékére rendelte a mai ünnepet.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Kegyes és kegyosztó,

dicséretre méltó,

Mária.

Orvosold mi lelkünk,

te légy a védelmünk,

Mária.

Kegyelemmel teljes,

drága anya, kedves,

Mária.

Oldd fel sok vétkünket,

oszlasd el bűnünket,

Mária.

Boldogságos boldog,

aki Istent hordod,

Mária.

Vesztünkből te ments meg,

adónkat elengedd,

Mária.

Férfit nem ismertél,

s Isten anyja lettél,

Mária.

Nyomorban kik élünk,

örömöt hozz nekünk,

Mária.

Világnak Úrnője,

mennynek Királynője,

Mária.

Dicsőség,

dicséret mindenkor teneked,

Mária. Ámen.

ZSOLTÁROZÁS

Minden nemzet hozzád tér, és leborul előtted, Uram, alleluja.
86 (85). zsoltár
Bajba jutott szegény ember imája
Áldott legyen az Isten, aki megvigasztal minket minden szomorúságunkban (2 Kor 1, 3. 4).

Fordulj hozzám, és hallgass meg, Uram, *

mert gyámoltalan és szegény vagyok.

Végy oltalmadba, mert neked élek; *

szabadítsd meg, Istenem, szolgádat, aki benned bízik.

Könyörülj rajtam, Uram; *

látod, egész nap hozzád kiáltok.

Vigasztald meg szolgád szívét, *

hiszen lelkem hozzád emelem, Uram,

mert te, Uram, jóságos vagy és szelíd, *

és nagy irgalmú azokhoz, akik hozzád kiáltanak.

Imádságomat hallgasd meg, Uram, *

könyörgésem szavára figyelj!

Szorongatásom napján hozzád kiáltok, *

mivel te meghallgatsz engem.

Az istenek között nincs hozzád hasonló, Uram, *

és műveidhez semmi sem fogható.

Térjen hozzád minden nemzet, melyet csak alkottál, †

boruljanak le előtted, Uram, *

és magasztalják nevedet,

mert nagy vagy, és csodákat művelsz: *

te vagy Isten egyes-egyedül.

Mutasd meg nekem utadat, Uram, *

hogy igazságod szerint járjak.

Tedd egyszerűvé szívemet, *

hogy félje nevedet.

Magasztallak, Uram, Istenem, teljes szívemből, *

és nevedet dicsőítem mindörökké,

mert annyira szeretsz engem, *

hogy a sír mélyéből is kimentesz.

Istenem, kevélyek kelnek fel ellenem, †

hatalmaskodók serege tör vesztemre, *

de nem számolnak veled.

Pedig te, Uram, irgalmas és jóságos Isten vagy, *

hosszan tűrő, könyörülő és hűséges.

Tekints rám, és szánj meg engem, †

adj erőt szolgádnak, *

és szabadítsd meg szolgálód fiát!

Mutasd meg rajtam jóságod jelét; †

hadd lássák gyűlölőim, és szégyenkezzenek, *

mert te, Uram, megsegítesz és megvigasztalsz engem.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Minden nemzet hozzád tér, és leborul előtted, Uram, alleluja.
Szemeink teljes díszben látják majd a Királyt, alleluja.
Kantikum – Iz 33, 13-16
Isten igazságosan ítél
Az ígéret nektek és fiaitoknak szól, meg azoknak, akik távol vannak (ApCsel 2, 39).

Halljátok meg, távol élők, mit tettem én, *

ismerjétek meg, közel lakók, az én hatalmamat!

Megremegnek Sionban a bűnösök, *

rettegés szállja meg a gonoszokat:

„Közülünk ki lakhat együtt az emésztő tűzzel? *

Közülünk ki lakhat együtt az örök izzással?”

Aki igazságban jár, *

és igazat beszél,

aki megveti a zsarolással szerzett nyereséget, *

és elhárítja kezével a megvesztegetést,

aki befogja fülét, hogy ne halljon vérontásról, *

és behunyja szemét, hogy ne lásson gonoszt:

Magasságban fog az lakni, *

kősziklák csúcsán talál menedéket.

Mindig lesz neki kenyere, *

és vize el nem apad.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Szemeink teljes díszben látják majd a Királyt, alleluja.
Minden ember meglátja az Isten üdvösségét, alleluja.
98 (97). zsoltár
Az Úr diadalmas bíró
Ez a zsoltár az Úr első eljöveteléről és a népek várakozásáról szól (Szt. Atanáz).

Zengjetek új éneket az Úrnak, *

mert csodálatra méltó, amit művelt.

Diadalt aratott jobbjával, *

szentséges karjának erejével.

Megmutatta szabadító erejét az Úr, *

tudtul adta hűségét a nemzeteknek.

Emlékezetbe idézte jóságát és hűségét *

Izrael népe iránt.

Meglátta a föld minden határa: *

Istenünk hozott nekünk szabadulást.

Minden földek, zengjetek az Úrnak öröméneket, *

ujjongjatok, és énekeljetek!

Daloljatok az Úrnak citerával, *

citerával és hangos muzsikával.

Ércharsonával és zengő kürt szavával *

mondjatok éneket az Úr s Király előtt!

Zúgjon a tenger és ami betölti, *

a földkerekség és ami rajta él.

Tapsoljanak a folyamok, †

ujjongjanak velük a hegyek az Úr előtt, *

mivelhogy jön, és megítéli a földet.

Igazságosan ítéli a világot, *

hűsége szerint a népeket.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Minden ember meglátja az Isten üdvösségét, alleluja.

RÖVID OLVASMÁNY

vö. Iz 61, 10

Örvendezve örvendek az Úrban, és lelkem ujjong az én Istenemben, mert az üdvösség ruhájába öltöztetett engem, és az igazság palástját terítette rám, mint ahogy a menyasszony ékszerekkel díszíti magát.

RÖVID VÁLASZOS ÉNEK

Az Úr kiválasztotta őt magának, öröktől fogva kiválasztotta. * Alleluja, alleluja.

Az Úr kiválasztotta őt magának, öröktől fogva kiválasztotta. * Alleluja, alleluja.

Sátrában adott neki lakóhelyet.

Alleluja, alleluja.

Dicsőség az Atyának, a Fiúnak és a Szentléleknek.

Az Úr kiválasztotta őt magának, öröktől fogva kiválasztotta. * Alleluja, alleluja.

EVANGÉLIUMI KANTIKUM

Benedictus-ant. Hozzád fohászkodunk, Istennek szent Szülője, mert általad kapjuk az Úr segítségét. Alleluja.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Hozzád fohászkodunk, Istennek szent Szülője, mert általad kapjuk az Úr segítségét. Alleluja.

FOHÁSZOK

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Igazság Napja, akit a szeplőtelen Szűz, mint fényes hajnal előre jelzett,

add, hogy mindig látogatásod fényében járjunk!

Urunk, édesanyád járjon közben értünk!

Örök Ige, aki Szűz Máriát romolhatatlan hajlékoddá választottad,

szabadíts meg minket a bűn romlottságától!

Urunk, édesanyád járjon közben értünk!

Üdvözítőnk, édesanyád ott állt a kereszt tövében,

add, hogy az ő közbenjárására örömmel vállaljunk részt szenvedéseidből!

Urunk, édesanyád járjon közben értünk!

Jóságos Jézus, te a kereszten függve Máriát János anyjául rendelted,

segíts úgy élnünk, hogy felismerjék bennünk Szűz Mária gyermekeit!

Urunk, édesanyád járjon közben értünk!

Vagy:

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Világ Üdvözítője, aki megváltásod erejével édesanyádat a bűn minden szennyétől megőrizted,

őrizz meg minket is tisztán a bűntől!

Urunk, édesanyád járjon közben értünk!

Megváltónk, te Szűz Máriát tiszta hajlékoddá és a Szentlélek szentélyévé avattad,

tégy minket is Szentlelked örök templomává!

Urunk, édesanyád járjon közben értünk!

Örök Ige, te megtanítottad anyádat, hogy a legjobb részt válassza,

segíts minket az ő követésére, hogy olyan eledelt keressünk, amely megmarad az örök életre!

Urunk, édesanyád járjon közben értünk!

Királyok Királya, te édesanyádat testével-lelkével magadhoz vetted a mennybe,

segíts, hogy gondolataink mindig az égiekre irányuljanak!

Urunk, édesanyád járjon közben értünk!

Ég és föld Ura, te Szűz Máriát mint királynőt állítottad jobbodra,

segíts, hogy egykor ugyanazon dicsőségből mi is részt kapjunk!

Urunk, édesanyád járjon közben értünk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható és irgalmas Istenünk, te a Boldogságos Szűz Mária anyai pártfogásában hathatós segítséget rendeltél a keresztény nép védelmére. Engedd jóságosan, hogy a Szent Szűz oltalma alatt megerősödve küzdjünk az életben, és lelkünk gonosz ellensége felett győzelmet arathassunk a halálban. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky