## 2023. június 19.

## Hétfő, évközi idő, 11. hét
3. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Atyának fénye, fénysugár,

napból sugárzó napvilág,

fény fénye, nappal napja vagy:

forrás, hol minden fény fakad.

Igaz Nap, örök fényedet

ragyogtasd tündökölve ránk,

derítsd érzékeink fölé

a Lélek tiszta sugarát.

Most esdve kérjük jó Atyánk,

az örök dicsőség Urát,

kegyelmek és erő Urát:

tisztítsa szennyes bűneink.

Öntsön szívünkbe tetterőt,

„a Gonosz fogát verje ki!”

Emeljen fel, ha elbukunk,

legyen kegyelme támaszunk.

Vezesse elménk, ő legyen

a tiszta test vezére már,

a hit lobogjon mint a láng,

ne mérgezhesse csalfaság.

Úr Krisztus legyen ételünk,

és italunk a hit legyen:

igyuk magunkba boldogan

a Lélek józan mámorát.

Örömben teljék így a nap:

szemérmünk, mint a pirkadat,

a hit, mint déli napsugár, –

s ne érje lelkünk éjhomály!

Már száll a hajnal sebesen.

Már teljességgel megjelen:

Atyjában teljes egy Fia,

Igében Atyja teljesen. Ámen.

ZSOLTÁROZÁS

Boldogok, akik házadban laknak, Uram.
84 (83). zsoltár
Vágyódás az Úr temploma után
Nincsen itt maradandó hazánk, hanem jövendő hazánkat keressük (Zsid 13, 14).

Mily kedves a te hajlékod, Seregek Ura! *

Epedve sóvárog lelkem az Úr udvarába.

Lelkem és testem ujjongva eped *

az élő Isten után.

Még a veréb is otthont talál magának, †

és fészket a gerle, ahová fiait helyezze; *

a te oltárodnál, Seregek Ura, Istenem és Királyom!

Boldogok, akik házadban laknak, *

és téged örökké magasztalnak.

Boldog ember, akinek te vagy erőssége, *

és zarándokútra indítja szíve.

Amikor átvonulnak a tikkadt völgyön,

forrás fakad ott, *

mert áldással halmozza el a korai eső.

Újult erővel haladnak az úton, *

és megjelennek Istennél a Sionon.

Seregek Ura, Istene, hallgasd meg imámat, *

fogadd füledbe, Jákob Istene!

Oltalmazó Istenünk, nézz le ránk, *

tekints kegyesen a te fölkentedre!

Bizony, egy nap a te házadban *

ezernyi másnál többet ér.

Inkább szeretnék az Úr házának küszöbén állni, *

mint lakni a gonoszok sátraiban.

Mert az Úristen nap és védőpajzs, *

kegyelmet oszt és dicsőséget.

Nem von meg semmi jót azoktól, *

akik ártatlanul élnek.

Seregek Ura, boldog az az ember, *

aki tebenned bízik.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Boldogok, akik házadban laknak, Uram.
Rajta, menjünk fel az Úr hegyére!
Kantikum – Iz 2, 2-5
Az Úr házának hegye a hegyek fölött
Eljön minden nemzet, és színed elé borul (Jel 15, 4).

Ez történik majd a végső időkben: *

Szilárdan áll az Úr házának hegye a hegyek fölött.

Magasabb lesz a halmoknál, *

és hozzá özönlenek mind a nemzetek.

Oda zarándokol sok nép, és így beszél: †

„Rajta, menjünk fel az Úr hegyére *

és Jákob Istenének házába,

hadd tanítson minket útjaira, *

hogy járni tudjunk ösvényein,

mert Sionról jön a tanítás, *

és Jeruzsálemből az Úr igéje.”

Ő tesz igazságot a nemzetek között, *

és mond ítéletet a sok népnek.

És ők ekét kovácsolnak kardjaikból, *

lándzsáikból pedig szőlőmetsző késeket.

Nemzet nemzet ellen kardot nem emel, *

és nem készül többé senki háborúra.

Jákob háza, jöjjetek, *

járjunk az Úr világosságában!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Rajta, menjünk fel az Úr hegyére!
Énekeljetek az Úrnak, áldjátok nevét!
96 (95). zsoltár
Az Úr az egész föld királya és bírája
Új éneket énekeltek a trónon ülő Bárány előtt (vö. Jel 14, 3).

Énekeljetek az Úrnak új éneket, *

minden föld az Úrnak énekeljen!

Énekeljetek az Úrnak, áldjátok nevét, *

napról napra hirdessétek üdvösségét!

Hirdessétek dicsőségét a nemzetek között, *

és csodatetteit minden nép között!

Mert nagy az Úr, és minden dicséretre méltó, *

félelmetesebb az összes isteneknél.

A nemzetek minden istene csak üres semmiség, *

az Úr azonban az ég Alkotója!

Színe előtt fönség és méltóság, *

szentélyében hatalom és dicsőség!

Adjatok az Úrnak, népek családjai, †

adjatok az Úrnak dicsőséget és tiszteletet, *

ismerjétek el az Úr nevének dicsőségét.

Áldozatot hozva lépjetek be udvarába, *

és szent fényben boruljatok le az Úr előtt!

Színe előtt rendüljön meg az egész föld, *

mondjátok a nemzeteknek: „Az Úr uralkodik!”

Ő tette a földet szilárddá, és az meg nem inog, *

ő ítélkezik a népek fölött igazságban.

Örvendjen az ég, és ujjongjon a föld, †

zúgjon a tenger egész teljessége, *

örvendjen a mező és minden, ami rajta van.

Ujjongjon az erdő minden fája is †

az Úr előtt, mert eljön, *

jön, hogy ítélje a földet.

Igazságosan ítéli meg a földkerekséget, *

és a népeket hűsége szerint.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Énekeljetek az Úrnak, áldjátok nevét!

RÖVID OLVASMÁNY

Jak 2, 12-13

Úgy beszéljetek, és úgy cselekedjetek, mint akik fölött majd a szabadság törvénye szerint ítélkeznek. Mert az ítélet irgalmatlanul lesújt arra, aki nem irgalmas. Ám az irgalom győzelmet arat az ítélet fölött.

RÖVID VÁLASZOS ÉNEK

Áldott az Úr, * Örökkön-örökké.

Áldott az Úr, * Örökkön-örökké.

Aki egyedül művel csodákat.

Örökkön-örökké.

Dicsőség az Atyának, a Fiúnak és a Szentléleknek.

Áldott az Úr, * Örökkön-örökké.

EVANGÉLIUMI KANTIKUM

Benedictus-ant. Áldott az Úr, a mi Istenünk!
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Áldott az Úr, a mi Istenünk!

FOHÁSZOK

Isten a világba helyezte az embert, hogy az ő dicsőségére végezze munkáját. Könyörögve kérjük:

Add, Urunk, hogy dicsőségedet szolgáljuk!

Istenünk, világmindenség Teremtője, áldunk téged,

mert nekünk adtad a világ javait, és mindeddig megőrizted életünket.

Add, Urunk, hogy dicsőségedet szolgáljuk!

Tekints ránk, akik mindennapi munkánkat vállaljuk,

és alakíts tetszésed szerint, amikor elfogadsz minket munkatársaidnak!

Add, Urunk, hogy dicsőségedet szolgáljuk!

Tedd mai munkánkat gyümölcsözővé testvéreink javára,

hadd építsünk velük és számukra olyan földi közösséget, amelyben te is kedvedet találod!

Add, Urunk, hogy dicsőségedet szolgáljuk!

Légy velünk és mindazokkal, akikkel találkozunk,

ajándékozz meg minket örömöddel és békéddel!

Add, Urunk, hogy dicsőségedet szolgáljuk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Irányítsd és szenteld meg, vezesd és kormányozd, Urunk, Istenünk, ég és föld Királya, a mai napon szívünket és testünket, érzékeinket, szavainkat és tetteinket törvényeid és parancsaid teljesítésének útján, hogy segítségeddel épek és szabadok maradjunk most és mindörökre. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky