## 2023. december 5.

## Kedd, adventi idő, 1. hét
1. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Harsanva szóló hang kiált,

szétoszlat már minden homályt,

elűzi messze álmaink;

az égből Krisztus fénye int.

Serkenjen már a szennyesen,

kábultan alvó értelem:

új csillag fénylik odafenn,

hogy minden átkot elvegyen.

A Bárányt küldi már az Ég

leróni adósságaink:

mindnyájan bűnbocsánatért

kiáltozzunk könnyek között.

Hogy majd ha fénye újra gyúl

s a földre félelem borul,

részünk ne büntetés legyen,

hanem jóságos védelem.

Atyának dicséret legyen

és Gyermekének győzelem,

s a boldog Lángot ővelük

örökre áldja énekünk. Ámen.

ZSOLTÁROZÁS

Az ártatlan kezű, a tiszta szívű mehet föl az Úr hegyére.
24 (23). zsoltár
Az Úr bevonul a templomba
Megnyíltak az ég kapui Krisztusnak test szerint való felvétele miatt (Szt. Iréneusz).

Az Úré a föld és mind, ami betölti, *

a földkerekség és mind, aki lakja,

mert tengerek fölé ő rakta alapját, *

ő állította folyóvizek fölé.

Ki mehet föl az Úr hegyére, *

ki állhat meg az ő szent helyén?

Az ártatlan kezű, a tiszta szívű, †

aki nem veszi hiába Isten nevét, *

és hamis esküt nem esküszik.

Az nyer áldást az Úrtól, *

és üdvösséget szabadító Istenétől.

Ez az istenkeresők népe, *

amely kutatja arcát Jákob Istenének.

Emeljétek föl fejeteket, kapuk, †

táruljatok föl, örök kapuk: *

a dicsőség királya bevonul.

Kicsoda ez a dicsőség királya? *

Az Úr, az erős és hatalmas, az Úr, aki hatalmas a csatákban.

Emeljétek föl fejeteket, kapuk, †

táruljatok föl, örök kapuk: *

a dicsőség királya bevonul.

Kicsoda ez a dicsőség királya? *

A Seregek Ura a dicsőség királya.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az ártatlan kezű, a tiszta szívű mehet föl az Úr hegyére.
Tetteitekkel magasztaljátok a mindenség Királyát!
Kantikum – Tób 13, 1-10 (2-8)
Isten megfenyít, de meg is vigasztal
Legyen áldott az Isten és Urunk, Jézus Krisztus Atyja, aki minket nagy irgalmában új életre hívott (1 Pét 1, 3).

Nagy vagy, Uram, örökké, *

a te uralmad mindörökké fennmarad.

Megversz, de meg is gyógyítasz, †

letaszítasz az alvilágba, *

de erőd onnan is kihozhat, és nincs, aki elmenekülhet kezedből.

Áldjátok az Urat, ti, Izrael fiai, *

a nemzetek színe előtt dicsérjétek,

mert azért szórt titeket az őt nem ismerő nemzetek közé, *

hogy csodálatos műveit hirdessétek,

és megtanítsátok őket, *

hogy nincs más mindenható Isten rajta kívül!

Megvert minket bűneink miatt, *

de meg is gyógyít, mert jóságos.

Nézzétek meg, hogy mit tett velünk, †

félve és rettegve dicsérjétek őt, *

és tetteitekkel magasztaljátok az örök Királyt.

Én pedig rabságom földjén áldom őt, *

mert megmutatta nagylelkűségét a bűnös népen.

Térjetek meg tehát, bűnösök, †

Isten előtt igazságban járjatok, *

higgyétek, hogy jóságát megmutatja rajtatok!

Én magam is egész szívvel *

őbenne örvendezem.

Áldjátok az Urat, összes választottai, *

örömnapot ülve dicsérjétek őt!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Tetteitekkel magasztaljátok a mindenség Királyát!
A szentekhez dicséret illik.
33 (32). zsoltár
A gondviselő Isten dicsérete
Minden általa lett (Jn 1, 3).

Örvendjetek, igazak, az Úrban, *

a szentekhez dicséret illik.

Dicsérjétek Istent citerával, *

tízhúrú hárfán zengjétek fölségét.

Előtte új dalt énekeljetek, *

daloljatok neki szép öröméneket zengve!

Mert az Úr igéje sziklaszilárd, *

minden tettét hűség vezeti.

Az igazlelkűséget és a törvényt szereti, *

telve van a föld az Úr irgalmával.

Az egek az Úr szavára lettek, *

szája leheletére csillagseregük.

Mintegy tömlőbe gyűjti a tenger vizét, *

mederbe zárja örvénylő hullámait.

Az egész föld félje az Urat, *

reszkessen előtte minden földlakó,

mert csak szólt, és meglettek, *

parancsolt, és létrejöttek.

Semmivé teszi az Úr a pogányok szándékát, *

meghiúsítja a népek terveit.

Ám az Úr szándéka megmarad örökre, *

szívének gondolata nemzedékről nemzedékre.

Boldog a nemzet, amelynek Istene az Úr, *

a nép, amelyet örökségül választott.

Letekint Isten a mennyből, *

s látja mind az emberfiakat.

Lakóhelyéről szemléli *

minden lakóját a földnek:

ő alkotta mindnyájuk szívét, *

jól ismeri minden tettüket.

Nem a nagy sereg hoz győzelmet a királynak, *

nem roppant ereje védi meg a hőst.

Csalódik, aki lovától vár segítséget, *

bármilyen erős az, nem biztos menedék.

Az Úr szeme ügyel az istenfélőkre, *

akik az ő irgalmában bíznak.

Megmenti lelküket a haláltól, *

és táplálja őket éhínség idején.

A mi lelkünk az Úrra hagyatkozik, *

ő a mi segítőnk, a mi oltalmunk,

benne örvend a szívünk, *

az ő szent nevében remélünk.

Maradjon velünk, Uram, szereteted, *

mert mi is benned reménykedünk.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

A szentekhez dicséret illik.

RÖVID OLVASMÁNY

Ter 49, 10

Nem veszti el Júda a fejedelmi pálcát, sem utóda a vezérséget, míg el nem jön az Elküldendő, akire a népek várakoznak.

RÖVID VÁLASZOS ÉNEK

Fölötted, Jeruzsálem, * Ott ragyog az Úr.

Fölötted, Jeruzsálem, * Ott ragyog az Úr.

És dicsősége megnyilvánul rajtad.

Ott ragyog az Úr.

Dicsőség az Atyának, a Fiúnak és a Szentléleknek.

Fölötted, Jeruzsálem, * Ott ragyog az Úr.

EVANGÉLIUMI KANTIKUM

Benedictus-ant. Vessző kél majd Izáj törzsökéből, és Isten dicsősége betölti a földet: minden ember meglátja a Szabadítót, akit Isten küldött.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Vessző kél majd Izáj törzsökéből, és Isten dicsősége betölti a földet: minden ember meglátja a Szabadítót, akit Isten küldött.

FOHÁSZOK

Istenünk, a mindenható Atya, terjessze ki jobbját, és vegye oltalmába népe maradékát.

Atyánk, jöjjön el a te országod!

Engedd, Urunk, hogy a bűnbánat méltó gyümölcseit teremjük,

és így helyet kapjunk országodban, amely már közel van!

Atyánk, jöjjön el a te országod!

Urunk, készítsd elő szívünket Fiad érkezésére,

hogy dicsősége megnyilvánuljon bennünk!

Atyánk, jöjjön el a te országod!

Rontsd le kevélységünk hegyeit,

gyarlóságunk völgyeit pedig töltsd fel!

Atyánk, jöjjön el a te országod!

Bontsd le a nemzeteket megosztó gyűlölködés válaszfalát,

és egyengesd az egyetértés útját!

Atyánk, jöjjön el a te országod!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Urunk és Istenünk, megpróbáltatásainkban bizalommal fordulunk hozzád: engesztelődjél meg, és segíts jóságosan, hogy megszabaduljunk a múlt bűneitől, és vigaszt találjunk Fiad eljövetelében. Aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky