## 2023. június 30.

## Péntek, évközi idő, 12. hét
4. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Isten, ki mennynek fénye vagy

és minden fénynek kútfeje,

Atyánk, eget tart fenn karod

és mennyországot nyit kezed,

hajnal jön, tűnnek csillagok,

nyomukban bíbor hab fakad,

s az égi Szél gyöngyharmata

új keresztvízként földre hull.

Eltűnik már az éjsötét,

az ég homálya messze száll,

s Krisztust jelezve kelti már

a hajnalcsillag a napot.

Napoknak Napja, Istenünk,

kinek fényében lát szemünk,

egyedül vagy mindenható,

Szentháromságban egy való.

Megváltónk, buzgón kérlelünk,

kik most elődbe térdelünk:

Atyádat és Szentlelkedet

hadd áldjuk szívből teveled. Ámen.

ZSOLTÁROZÁS

Tiszta szívet teremts bennem, Istenem; új és erős lelket önts belém!
51 (50). zsoltár
Könyörülj rajtam, Istenem!
Újuljatok meg lélekben és érzületben, s öltsétek magatokra az új embert! (Ef 4, 23-24)

Könyörülj rajtam, Istenem, *

szerető jóságod szerint,

és minthogy mérhetetlen a te irgalmad, *

gonoszságomat töröld le rólam!

Mosd le bűnömet teljesen, *

és vétkemtől tisztíts meg engem!

Gonoszságomat belátom, *

bűnöm előttem lebeg szüntelen.

Egyedül csak ellened vétkeztem, *

ami színed előtt gonosz, olyat tettem.

Te feddhetetlen vagy döntéseidben, *

és igazságos, amikor ítélsz.

Íme, én bűnben születtem, *

anyám már vétekben fogant engem.

Te pedig a szívben élő hűséget kedveled, *

és kinyilatkoztattad nekem bölcsességed titkait.

Hints meg izsóppal, és tiszta leszek, *

moss meg, és fehérebb leszek, mint a hó!

Add, hogy vidámságot és örömet halljak, *

hadd örvendezzenek megtört csontjaim!

Fordítsd el bűneimtől arcodat, *

és töröld el minden vétkem.

Tiszta szívet teremts bennem, Istenem, *

új és erős lelket önts belém!

Ne taszíts el színed elől, *

és szent lelkedet ne vond meg tőlem!

Add meg újra az üdvösség örömét, *

a készséges lelkületet erősítsd bennem!

A vétkeseknek megmutatom utadat, *

és a bűnösök hozzád térnek.

Ments meg a vérontástól, Isten, szabadító Istenem, *

igazságosságodat ujjongva hirdeti nyelvem.

Nyisd meg, Uram, ajkamat, *

hogy dicséretedet hirdesse szavam!

Hiszen te a véres áldozatot nem kedveled, *

s ha égőáldozatot hoznék, nem vennéd szívesen.

Isten előtt kedves áldozat a megtört lélek, *

te nem veted meg a töredelmes és alázatos szívet.

Jóságodban, Uram, tégy jót Sionnal, *

építsd fel újra Jeruzsálem falait!

Akkor majd neked tetsző áldozatot hoznak eléd, *

és oltárodon fiatal tulkokat áldoznak.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Tiszta szívet teremts bennem, Istenem; új és erős lelket önts belém!
Örvendj, Jeruzsálem, mert általad idegyűlnek mind az Úrhoz.
Kantikum – Tób 13, 10-15. 17-19 (8-11. 14-16)
Hálaének a nép szabadulásáért
Megmutatta nekem a szent várost, Jeruzsálemet, … amely Isten dicsőségét sugározta (Jel 21, 10-11).

Áldjátok az Urat, összes választottai, *

örömnapot ülve dicsérjétek őt!

Jeruzsálem, Isten városa, *

megvert téged az Úr kezed művei miatt.

Adj hálát az Úrnak a vett jókért, *

és áldjad a mindenség Királyát,

hogy újra felépítse benned templomát, †

hogy visszavezessen hozzád minden rabot, *

és örvendezzél mindörökre.

Tündöklő fényben ragyogsz majd, *

és a föld minden határa neked hódol.

Messziről jönnek hozzád a nemzetek, *

ajándékot hoznak, s benned hódolnak az Úr előtt.

Szentélynek tekintik földedet, *

és az Úr nagy nevét itt hívják segítségül.

Te pedig örvendezel fiaidban, †

mert áldás lesz mindegyiken, *

és idegyűlnek mind az Úrhoz.

Boldogok, akik téged szeretnek, *

és akik örvendeznek békességedben.

Lelkem, áldjad az Urat, †

mert városát, Jeruzsálemet kimentette minden bajból *

a mi Urunk, Istenünk!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Örvendj, Jeruzsálem, mert általad idegyűlnek mind az Úrhoz.
Magasztald, Sion, Istenedet, aki elküldi szavát a földre.
147, 12-20 (147). zsoltár
Jeruzsálem megújul
Gyere, megmutatom neked a menyasszonyt, a Bárány jegyesét (Jel 21, 9).

Dicsérd, Jeruzsálem, az Urat, *

Istenedet magasztald, Sion!

Mert erőssé tette kapuid zárát, *

és fiaidat megáldja benned.

Határaidon ő ad békét, *

és jóllakat kövér búzával.

Elküldi szavát a földre, *

gyorsan fut az ő igéje.

Gyapjúként teríti szét a havat, *

és mint a hamut, úgy szórja a zúzmarát.

Jegét hullatja, mint a morzsát; *

ki bírná elviselni annak hidegét?

De kibocsátja igéjét, és szétolvasztja mindezt, *

lehelete ráfúj, és a vizek árja zúg.

Igéjét Jákobnak hirdeti, *

törvényét és végzéseit Izrael népének.

Egyetlen néppel sem bánt így, *

végzéseit nem fedte fel senki másnak!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magasztald, Sion, Istenedet, aki elküldi szavát a földre.

RÖVID OLVASMÁNY

Gal 2, 19b-20

Krisztussal engem is keresztre feszítettek. Élek, de már nem én élek, hanem Krisztus él énbennem. Minthogy azonban most még testben élek, Isten Fiának hitében élek, aki szeretett, és feláldozta magát értem.

RÖVID VÁLASZOS ÉNEK

A fölséges Istenhez kiáltok, * Aki jóra viszi sorsomat.

A fölséges Istenhez kiáltok, * Aki jóra viszi sorsomat.

Elküld az égből, és megszabadít engem.

Aki jóra viszi sorsomat.

Dicsőség az Atyának, a Fiúnak és a Szentléleknek.

A fölséges Istenhez kiáltok, * Aki jóra viszi sorsomat.

EVANGÉLIUMI KANTIKUM

Benedictus-ant. Istenünk irgalmából eljön hozzánk felkelő Napunk a magasságból.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Istenünk irgalmából eljön hozzánk felkelő Napunk a magasságból.

FOHÁSZOK

Bízzunk Istenben, akinek gondja van mindazokra, akiket teremtett, és Fia által megváltott, és újítsuk meg kérésünket:

Erősítsd meg, Urunk, amit végbevittél bennünk!

Irgalmas Isten, irányítsd lépteinket az életszentség útján,

hogy mindig azt gondoljuk, ami igaz, jogos és előtted kedves!

Erősítsd meg, Urunk, amit végbevittél bennünk!

Nevedre kérünk, ne hagyj el bennünket végleg,

ne vond vissza szövetségedet!

Erősítsd meg, Urunk, amit végbevittél bennünk!

Megtört szívvel és alázatos lélekkel fogadj el minket,

hisz nem szégyenülhetnek meg a benned bízók!

Erősítsd meg, Urunk, amit végbevittél bennünk!

Prófétai tisztségre hívtál meg bennünket Krisztusban,

engedd, hogy hirdessük csodás tetteidet!

Erősítsd meg, Urunk, amit végbevittél bennünk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, add kegyelmed bőségét hozzád esdeklő híveidnek, és engedd működni bennük a te erődet, hogy parancsaidat követve vigasztalást kapjanak tőled a jelen életben, és elnyerjék a jövendő élet örömeit. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky