## 2023. július 24.

## Árpád-házi Szent Kinga szűz
emléknap

IV. Béla és Laszkarisz Mária legidősebb leánya. Boldog Jolán, Boldog Konstancia és Szent Margit nővére. 1224. március 4-én született. Már szüzességi fogadalmat tett, amikor szülei államérdekre hivatkozva 1239-ben eljegyezték Boleszláv krakkói herceggel. Hatására férje szintén örök tisztaságot fogadott a krakkói székesegyházban, a nép ezért „Szemérmes Boleszlávnak” nevezte el. Élete királynéként is imádságban és a szegények, betegek ápolásában telt el. Férje halála (1279. december 7.) után az ószandeci (Krakkótól délkeletre) klarisszák közé lépett, és ott is halt meg, mint főnöknő, 1292. július 24-én. Sírja búcsújáróhely lett. VIII. Sándor pápa avatta boldoggá (1690-ben), XII. Ince 1695-ben Lengyelország védőszentjei közé iktatta, XI. Kelemen pedig 1715-ben Lengyelország és Litvánia védőszentjévé nyilvánította. Szent II. János Pál pápa 1999-ben szentté avatta.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Menyegzős házba érkezett

okos szűz, égjen mécsesed,

vár rád királyi Jegyesed,

kit áld az égi szép sereg.

A boldog kórus társaként

fogad s hív már a Vőlegény,

szívére von, mint jegyesét:

így nyer szűz élet pályabért.

A szent életre megtaníts,

imáddal minket megsegíts,

hogy tudjunk ellenállni mind,

ha ellenségünk bűnre hív.

Legyen szószólónk Mária:

szüzek példája, csillaga,

hogy elsegítse szent Fia

a száműzöttet mind haza.

Örökre áldunk, tisztelünk:

engedd jó szívvel zengenünk

e szűz gyötrelmét, Istenünk,

s vigadjon boldog ég velünk. Ámen.

ZSOLTÁROZÁS

Elárasztottál minket reggel irgalmaddal, Urunk.
90 (89). zsoltár
Az Úr jósága ragyogjon fölöttünk
Egy nap az Úr előtt annyi, mint ezer év, ezer év pedig annyi, mint egy nap (2 Pét 3, 8).

Menedékünk te vagy, Urunk, *

nemzedékről nemzedékre.

Mielőtt a hegyek születtek, †

mielőtt a föld és a világ kialakult, *

mindöröktől örökre vagy te, Istenünk.

Visszaparancsolod az embert a porba; *

csak annyit szólsz: „Emberfiak, térjetek vissza!”

Mert ezer év a te szemedben annyi, mint a tegnapi nap, amely tovatűnt, *

vagy mint egy őrállás ideje éjszaka.

Álmot bocsátasz rájuk, *

olyanná lesznek, mint a reggel sarjadó virág:

hajnalban szirmot bont, kivirul, *

estére lehull, és elszárad.

Bizony, haragodtól semmivé leszünk, *

és indulatodtól elpusztulunk.

Szemed előtt állnak gonoszságaink, *

titkos bűneinkre arcod fényt derít.

Üresen telnek napjaink, mert haragszol, *

esztendeink sóhajként szállnak el.

Életkorunk mindössze hetven év, *

jó erőben lehet tán nyolcvan is.

De javarészt még az is baj és törődés; *

bizony, hamar elszáll, és mi elmegyünk.

Ki tudja fölmérni haragod erejét, *

ki fél eléggé haragod hevétől?

Taníts meg számot vetni napjaink sorával, *

hogy bölcsességre neveljük szívünket.

Térj hozzánk, Urunk! Meddig vársz még? *

Indítson meg szolgáid könyörgése!

Árassz el minket reggel irgalmaddal, *

hogy mindennap ujjongjunk és vigadozzunk.

Kárpótolj örömmel a sanyarú napokért, *

az évekért, amikor rosszul ment sorunk.

Lássák meg szolgáid gondviselésedet, *

és gyermekeik dicsőségedet.

Az Úrnak, Istenünknek jósága ragyogjon fölöttünk, †

kezünk munkáját kísérje áldásod felülről, *

kezünk munkáját kísérje áldásod.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Elárasztottál minket reggel irgalmaddal, Urunk.
Az Úr dicséretét zengjék a föld határai!
Kantikum – Iz 42, 10-16
A szabadító Isten győzelmi éneke
Új éneket énekeltek Isten trónja előtt (Jel 14, 3).

Az Úrnak új dalt énekeljetek, *

dicséretét zengjék a föld határai!

Dicsőítse őt a tenger és ami azt betölti, *

a szigetek és a szigetlakók!

Ujjongjon a puszta és minden városa, *

és a házak, amelyekben Kedár lakik!

Énekeljenek a sziklabércek lakói, *

kiáltsanak a hegytetőkről!

Adják meg az Úrnak a tiszteletet, *

és hirdessék dicsőségét a szigeteken!

Az Úr, mint egy hős kivonul, *

harcosként fölszítja indulatát.

Csatakiáltásba tör, nagyot kiált, *

és legyőzi ellenségeit.

„Hosszú időn át hallgattam, és némán tűrtem, †

most mint a szülő asszony, kiáltok, *

zihálok és lihegek egyszerre.

Elpusztítom a hegyeket és a halmokat, *

és minden füvüket kiégetem.

Szárazzá teszem a folyammedreket, *

s a tavak vizét kiszárítom.

A vakokat oly útra vezetem, amelyet nem ismertek, *

oly ösvényen járatom, amelyről nem tudtak.

Világossá teszem előttük a sötétséget, *

s az egyenetlen utat egyenessé.”

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr dicséretét zengjék a föld határai!
Dicsérjétek az Úr nevét, ti, akik az Úr házában álltok!
135 (134). zsoltár, 1-12
A csodákat tevő Isten dicsérete
Istennek választott nemzetsége vagytok: annak dicsőségét hirdessétek, aki a sötétségből meghívott benneteket csodálatos világosságára (vö. 1 Pét 2, 9).

Dicsérjétek az Úr nevét, *

ti, az Úr szolgái, dicsérjétek őt,

ti, akik az Úr házában álltok, *

Istenünk házának udvarán.

Dicsérjétek az Urat, mert jó az Úr, *

zsoltárt zengjetek fölséges nevének,

mert Jákob házát magának választotta az Úr, *

tulajdonába vette Izraelt.

Én megismertem, hogy mily nagy a mi Urunk, *

a mi Istenünk, minden pogány istennél nagyobb.

Amit akar az Úr, mindent végbevisz, †

az égben és a földön, *

a tengeren és a vizek mélyén.

Felhőket küld a föld széléről, †

villámokat szór, ha esik az eső, *

csűreikből a szeleket ő indítja útra.

Egyiptom elsőszülötteire lesújtott, *

emberre és jószágra egyaránt.

Sok jelet és csodát tett benned, Egyiptom, *

a fáraó és szolgái ellen!

Megvert sok pogány nemzetet, *

hatalmas királyokat leterített.

Szichon amorita királyt és Básán királyát, Ogot, *

és minden fejedelmet Kánaán földjén.

És országukat örökségül adta, *

örökségül népének, Izraelnek.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Dicsérjétek az Úr nevét, ti, akik az Úr házában álltok!

RÖVID OLVASMÁNY

Én 8, 7

Tengernyi víz sem olthatja el a szerelmet, egész folyamok sem tudnák elsodorni. Ha valaki háza egész vagyonát felkínálná is a szerelemért, azt is kevesellnék!

RÖVID VÁLASZOS ÉNEK

Szívem rólad mondta: * A te arcodat nézem.

Szívem rólad mondta: * A te arcodat nézem.

A te arcodat keresem, Uram.

A te arcodat nézem.

Dicsőség az Atyának, a Fiúnak és a Szentléleknek.

Szívem rólad mondta: * A te arcodat nézem.

EVANGÉLIUMI KANTIKUM

Benedictus-ant. Íme, az okos szűz, aki Krisztushoz költözött, és úgy tündöklik a szüzek karában, mint égitestek között a nap.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Íme, az okos szűz, aki Krisztushoz költözött, és úgy tündöklik a szüzek karában, mint égitestek között a nap.

FOHÁSZOK

Krisztust, a szüzek Jegyesét és koszorúját, boldogan köszöntsük és alázatosan kérjük:

Jézus, szüzek koszorúja, hallgass meg minket!

Krisztus, téged a szent szüzek egyetlen Jegyesükként szerettek,

kérünk, hogy minket se válasszon el semmi a te szeretetedtől!

Jézus, szüzek koszorúja, hallgass meg minket!

Máriát, édesanyádat, a szüzek Királynőjévé koronáztad,

az ő közbenjárására add, hogy mindig tiszta szívvel szolgáljunk neked!

Jézus, szüzek koszorúja, hallgass meg minket!

Szolgálóleányaid közbenjárására, akik egész és osztatlan szívvel mindig arra törekedtek, hogy testben-lélekben szentek legyenek,

add, hogy ez a mulandó világ soha el ne szakítson bennünket tőled!

Jézus, szüzek koszorúja, hallgass meg minket!

Urunk, Jézus, mennyei Jegyesünk, akinek érkezésére az okos szüzek várakoztak,

add, hogy mi is reménykedve virrasszunk, amíg el nem jössz.

Jézus, szüzek koszorúja, hallgass meg minket!

Szent N. közbenjárására, aki bölcs szűz volt, egy az okosak közül,

adj nekünk bölcsességet és tiszta életet!

Jézus, szüzek koszorúja, hallgass meg minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te megismertetted Szent Kingával a kegyelmi élet édességét, és arra indítottad, hogy szüzességét a házasságban is megőrizze. Add, kérünk, hogy közbenjárására mindenkor tiszta élettel szolgáljunk neked, és őt követve mi is örvendező lélekkel jussunk el hozzád. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky