## 2023. január 30.

## Hétfő, évközi idő, 4. hét
4. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Fény szíve, fényár s kútfeje a fénynek,

szónkra figyelmezz, imáinkra hallgass,

gyenge szívünknek oszlatva homályát,

fénnyel elárassz!

Mai nap gondját magunk mögött hagyva,

jólesik nálad nyugalomra lelni;

mindig örömmel sietünk tehozzád

hálaadásra.

Nap fénye eltűnt, leszállott az alkony,

várjuk világát amaz örök Napnak,

mely a mennyekben angyalok csapatját

fürdeti fényben.

Mind ama vétket, amibe ma estünk,

Krisztus törölje irgalomra készen,

s éj idejére teljék meg a szívünk

égi derűvel!

Menny Atyja, áldunk, Fiadat is egyben,

szintúgy dicsérünk, Lélekisten, téged,

égi erőtök kormányozza bölcsen

mind e világot. Ámen.

ZSOLTÁROZÁS

Adjatok hálát az Úrnak, mert szeretete örökké megmarad!
1 (135). zsoltár
Húsvéti hálaének
Amikor az Úr műveiről beszélünk, Istent dicsőítjük (Cassiodorus).
I.

Adjatok hálát az Úrnak, mert jó hozzánk, *

mert szeretete örökké megmarad.

Adjatok hálát az istenek Istenének, *

mert szeretete örökké megmarad.

Adjatok hálát az urak Urának, *

mert szeretete örökké megmarad.

Aki egyedül tesz nagy csodákat, *

mert szeretete örökké megmarad.

Aki bölcsességgel alkotta meg az eget, *

mert szeretete örökké megmarad.

Aki a vizek fölé terítette a földet, *

mert szeretete örökké megmarad.

Aki megformálta a nagy égitesteket, *

mert szeretete örökké megmarad;

a napot, hogy uralkodjék a nappalon, *

mert szeretete örökké megmarad;

a holdat és a csillagokat, hogy uralkodjanak éjjel, *

mert szeretete örökké megmarad.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Adjatok hálát az Úrnak, mert szeretete örökké megmarad!
Nagy és csodálatos minden műved, mindenható Urunk, Istenünk.
II.

Aki Egyiptom elsőszülötteire lesújtott, *

mert szeretete örökké megmarad;

és kivezette közülük Izraelt, *

mert szeretete örökké megmarad;

erős kézzel és kiterjesztett karral, *

mert szeretete örökké megmarad.

Aki kettéhasította a Vörös-tengert, *

mert szeretete örökké megmarad.

És átvezette a közepén Izraelt, *

mert szeretete örökké megmarad.

Aki a fáraót és hadát a Vörös-tengerbe vetette, *

mert szeretete örökké megmarad.

Aki a sivatagon átvezette népét, *

mert szeretete örökké megmarad.

Aki nagy királyokat vert meg, *

mert szeretete örökké megmarad;

és tönkrevert hatalmas királyokat, *

mert szeretete örökké megmarad;

Szichont, az amoriták királyát, *

mert szeretete örökké megmarad;

és Ogot, Básán királyát, *

mert szeretete örökké megmarad.

Földjüket pedig örökségül adta, *

mert szeretete örökké megmarad;

örökségül szolgájának, Izraelnek, *

mert szeretete örökké megmarad.

Aki megalázottságunkban megemlékezik rólunk, *

mert szeretete örökké megmarad;

és ellenségeinktől megment minket, *

mert szeretete örökké megmarad.

Aki eledelt ad minden élőnek, *

mert szeretete örökké megmarad.

Adjatok hálát az ég Urának, *

mert szeretete örökké megmarad.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Nagy és csodálatos minden műved, mindenható Urunk, Istenünk.
Isten elhatározta, hogy amikor eljön az idők teljessége, Krisztusban mint főben újra egyesít mindent.
Kantikum – Ef 1, 3-10
A megváltó Isten

Áldott legyen az Isten, Urunk, Jézus Krisztus Atyja, *

aki Krisztusban minden mennyei, lelki áldással megáldott minket.

Benne választott ki a világ teremtése előtt, *

hogy szentek és feddhetetlenek legyünk előtte.

Szeretetből eleve arra rendelt bennünket, †

hogy Jézus Krisztus által gyermekei legyünk *

akaratának tetszése szerint,

és magasztaljuk fölséges kegyelmét, *

amellyel megajándékozott minket szeretett Fiában.

Benne nyertük el vére által a megváltást, *

bűneink bocsánatát,

kegyelme bőségének arányában, †

amelyet gazdagon árasztott reánk *

minden bölcsességgel és okossággal.

Tudtunkra adta jóságos tetszése szerint *

akaratának titkos végzését:

Elhatározta ugyanis, *

hogy amikor eljön az idők teljessége,

Krisztusban mint főben újra egyesít mindent, *

ami van a mennyben és a földön.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Isten elhatározta, hogy amikor eljön az idők teljessége, Krisztusban mint főben újra egyesít mindent.

RÖVID OLVASMÁNY

1 Tessz 3, 12-13

Gyarapítson és gazdagítson titeket az Úr a szeretetben egymás és mindenki iránt, mint ahogy mi is szeretünk titeket. Tegye állhatatossá szíveteket, hogy feddhetetlen szentségben állhassatok Istenünk és Atyánk elé, amikor a mi Urunk, Jézus Krisztus majd eljön összes szentjének kíséretében.

RÖVID VÁLASZOS ÉNEK

Imádságom * Szálljon eléd, Uram.

Imádságom * Szálljon eléd, Uram.

Mint tömjénfüst.

Szálljon eléd, Uram.

Dicsőség az Atyának, a Fiúnak és a Szentléleknek.

Imádságom * Szálljon eléd, Uram.

EVANGÉLIUMI KANTIKUM

Magnificat-ant. Magasztaljon téged mindig az én lelkem, Istenem!
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Magasztaljon téged mindig az én lelkem, Istenem!

FOHÁSZOK

Jézust, aki nem hagyja el a benne bízókat, kérjük alázatos könyörgéssel:

Hallgass meg, Istenünk!

Krisztus Urunk, mennyei világosságunk, világosítsd meg fényeddel Egyházadat,

hogy hirdesse a népeknek szereteted nagy titkát: megtestesülésedet!

Hallgass meg, Istenünk!

Őrizd Egyházad papjait és szolgáit,

hogy miközben másoknak hirdetik tanításodat, maguk is hűségesek maradjanak szolgálatodban!

Hallgass meg, Istenünk!

Véreddel békét szereztél a világnak,

fordítsd el tőlünk az egyenetlenkedés bűnét és a háború csapását!

Hallgass meg, Istenünk!

Segítsd a házastársakat bőséges kegyelmeddel,

hogy minél tökéletesebben jelképezzék Egyházad szent titkát!

Hallgass meg, Istenünk!

Add meg minden megholtnak bűnei bocsánatát,

hogy irgalmadból a szentek között élhessenek!

Hallgass meg, Istenünk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Maradj velünk, Urunk, Jézus, mert már esteledik; velünk járva az úton, melengesd fel szívünket. Irgalmaddal támassz bennünk reménységet, és engedd, hogy téged testvéreinkkel együtt felismerjünk a Szentírásban és a Kenyértörésben. Aki élsz és uralkodol az Atyaistennel és a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky