## 2023. augusztus 10.

## Szent Lőrinc diakónus és vértanú
ünnep

A római egyház diakónusa volt, a Valerianus-féle üldözés idején szenvedett vértanúságot 258. augusztus 10-én, négy nappal II. Szixtusz pápa és négy római diakónustársa után. Sírja a Via Tiburtinához közeli Campo Veranon van, amely mellé Nagy Konstantin császár bazilikát emelt. Tisztelete már a IV. században elterjedt az Egyházban.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Vértanúd, Jézus, viadalra készül,

hogy a világ gyér javait legyőzze;

osztogat bőven kenyeret, ruhát, pénzt

rászorulóknak.

Marja már testét a parázsló rostély,

ám hősi lelke élő hittől lángol;

hívja már Krisztus, el is indul égőn,

győzve a lángon.

Angyal-énekszó kíséri az égbe,

hősi küzdelmét bő jutalom várja,

és bűneinkért Urunkat imádja

kérve feloldást.

Esdeklő szóval könyörgünk ma hozzád:

bűnbocsánatra segítsd a szívünket,

gyújtsd fel a lelkünk állhatatosságra

mindig a hitben.

Zengje mindnyájunk örömére ajkunk

Szent Atyánk, Jézus, meg a Lángoló Tűz

tiszta győzelmét idelent a földön

és az egekben. Ámen.

ZSOLTÁROZÁS

Lőrinc vértanú belépett, és megvallotta az Úr Jézus Krisztus nevét.
116, 1-9 (114). zsoltár
Hálaadás
Sok szorongatás közepette kell bejutnunk az Isten országába (ApCsel 14, 21).

Szeretem az Urat, *

mert meghallgatta esdeklő szavamat.

Hozzám fordította fülét, *

amikor segítségül hívtam a nehéz napokban.

A halál kötelékei körülfontak engem, *

és elértek az alvilág csapdái.

Gyötrelem és fájdalom várt rám mindenütt, †

az Úr nevét kiáltottam akkor: *

„Uram, mentsd meg az életem!”

Igazságos az Úr és jóságos, *

irgalmas hozzánk a mi Istenünk.

Oltalmába fogadja a gyöngét; *

nyomorult voltam, de ő fölemelt.

Lelkem, nyugodj meg újra, *

mert az Úr jót tett veled.

Megmentette életemet a haláltól, †

szememet a könnyhullatástól, *

és lábamat az elbukástól.

Az Úr előtt járhatok *

az élők földjén.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Lőrinc vértanú belépett, és megvallotta az Úr Jézus Krisztus nevét.
Szent Lőrinc hangos szóval így kiáltott: Szívből örülök, hogy Krisztus áldozata lehetek.
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Szent Lőrinc hangos szóval így kiáltott: Szívből örülök, hogy Krisztus áldozata lehetek.
Hálát adok neked, Uram, Jézus Krisztus, hogy beléphetek országodba.
Kantikum – Jel 4, 11; 5, 9. 10. 12
A megváltottak hálaéneke

Méltó vagy, Urunk, Istenünk, *

hogy a dicsőség, a tisztelet és a hatalom tied legyen,

mert a mindenséget te alkottad, *

akaratod hívott létre és teremtett mindent.

Méltó vagy, Uram, hogy átvedd a könyvet, *

és feltörd pecsétjeit,

mert megöltek, †

de megváltottál minket Istennek véred árán *

minden törzsből, nyelvből, népből és nemzetből.

Istenünk országává és papjaivá tettél minket, *

és uralkodni fogunk a földön.

Méltó a Bárány, akit megöltek, †

hogy övé legyen a hatalom, a gazdagság és a bölcsesség, *

az erő, a tisztelet, a dicsőség és az áldás!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Hálát adok neked, Uram, Jézus Krisztus, hogy beléphetek országodba.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Minket, Isten, igazán próbára tettél, * Végül is enyhülést engedtél.

Minket, Isten, igazán próbára tettél, * Végül is enyhülést engedtél.

Tűzzel tisztítottál, mint ezüstöt szokás.

Végül is enyhülést engedtél.

Dicsőség az Atyának, a Fiúnak és a Szentléleknek.

Minket, Isten, igazán próbára tettél, * Végül is enyhülést engedtél.

EVANGÉLIUMI KANTIKUM

Magnificat-ant. Szent Lőrinc így szólt: Nincs sötétség az én éjszakámban, mert minden világosságban ragyog.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Szent Lőrinc így szólt: Nincs sötétség az én éjszakámban, mert minden világosságban ragyog.

FOHÁSZOK

Ebben az órában, amikor a vértanúk Királya felajánlotta életét az utolsó vacsorán és feláldozta a kereszten, mondjunk köszönetet neki e szavakkal:

Magasztalunk téged, Urunk!

Urunk és Üdvözítőnk, minden vértanúság forrása és példája, köszönjük neked, hogy mindhalálig szerettél minket:

Magasztalunk téged, Urunk!

Te örök életet ígérsz jutalmul a megtérő bűnösöknek:

Magasztalunk téged, Urunk!

Te véredet, az új és örök szövetség zálogát kiontottad a bűnök bocsánatára és Egyházadra bíztad, hogy áldozatként felajánlja:

Magasztalunk téged, Urunk!

A mai napon kegyelmed segítségével állhatatosak maradtunk a hitben:

Magasztalunk téged, Urunk!

Ma sok elhunyt testvérünket megváltó halálod társává tetted:

Magasztalunk téged, Urunk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, a te szereteted tüze Szent Lőrincet hűségessé tette a szolgálatban, és dicsőségessé a vértanúságban. Add, hogy szeressük, amit ő szeretett, és váltsuk tettekre, amit tanított. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky