## 2023. június 1.

## A mi Urunk, Jézus Krisztus, az Örök Főpap
ünnep

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Egek s földek énekelnek,

dicséret Megváltónknak itt,

Krisztusnak engesztelésül,

kit Atyja Főpapunkká tett.

Te, Jézus, úgy akartad azt,

hogy halál kínját megtöröd,

az elvesztett menny kapuját

újra kitárod nekünk.

A régi rítusokat eltörlöd,

betöltöd a próféták szavait,

a legnagyobb szeretet által

új szövetségre lépsz velünk.

Akitől minden irgalom származik

és aki az élet kenyerét adod,

megújítod békéd zálogát

oltárodon, egyetlen Pap.

Krisztus keresztfán függve

mindeneket vonsz magadhoz

Engedd, hogy neked, Atyának s Léleknek

zengjünk örökké dicséretet! Ámen.

ZSOLTÁROZÁS

Krisztus kereszten kiontott vére által az Atya kiengesztelődött mindennel a földön és az égben.
63 (62). zsoltár, 2-9
Az Istenre szomjas lélek
Az keresi virrasztva Istent, aki a sötétség cselekedeteit elveti magától.

Isten, te vagy az én Istenem, *

virrasztva kereslek.

Terád szomjas a lelkem, testem utánad eped, *

mint a puszta kiaszott földje.

Szentélyedben hadd jelenjek meg előtted, *

hogy lássam hatalmad és dicsőséged.

Mert irgalmad többet ér, mint az élet, *

hadd magasztaljon ezért ajkam!

Neked mondok áldást, amíg csak élek, *

a te nevedben tárom imára kezemet.

Mint dús lakomával, teljék be lelkem, *

ajkam ujjongjon, szám dicsőítsen téged.

Még fekvőhelyemen is rád gondolok, *

hajnalig rólad elmélkedem,

mivel védelmezőm lettél, *

és szárnyaid oltalmában örvendezem.

Lelkem szorosan átölel téged, *

és a jobbod szilárdan tart engem.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Krisztus kereszten kiontott vére által az Atya kiengesztelődött mindennel a földön és az égben.
Minden Krisztus által és Krisztusban teremtetett.
Kantikum – Dán 3, 57-88. 56
Minden teremtmény dicsérje az Urat!
Dicsérjétek Istenünket, ti, összes szolgái! (Jel 19, 5)

Áldja az Urat az Úr minden műve, *

dicsérje és magasztalja örökkön-örökké!

Áldjátok az Urat, az Úr angyalai mindnyájan; *

áldjátok az Urat, ti, egek!

Áldjátok az Urat, ti, vizek az égbolt fölött; *

áldjátok az Urat, az Úr minden erői!

Áldjátok az Urat, nap és holdvilág; *

áldjátok az Urat, égi csillagok!

Áldjátok az Urat, záporeső és harmat; *

áldjátok az Urat, ti, viharok!

Áldjátok az Urat, tűz és forróság; *

áldjátok az Urat, hideg és hőség!

Áldjátok az Urat, dér és harmat; *

áldjátok az Urat, fagy és nagy hideg!

Áldjátok az Urat, jég és hóesés; *

áldjátok az Urat, éjek és nappalok!

Áldjátok az Urat, világosság és sötétség; *

áldjátok az Urat, villámok és fellegek!

Áldja az Urat a szárazföld; *

dicsérje és magasztalja örökké!

Áldjátok az Urat, hegyek és halmok; *

áldjátok az Urat mind, amik a földből sarjadtok!

Áldjátok az Urat, ti, források; *

áldjátok az Urat, folyamok és tengerek!

Áldjátok az Urat, tengeri lények, s minden, ami mozog a vízben; *

áldjátok az Urat, égi madarak!

Áldjátok az Urat, vadak és háziállatok; *

áldjátok az Urat, ti, emberek fiai!

Áldja az Urat Izrael, *

dicsérje és magasztalja örökké!

Áldjátok az Urat, ti, az Úr papjai; *

áldjátok az Urat, ti, az Úr szolgái!

Áldjátok az Urat, igaz szellemek és lelkek; *

áldjátok az Urat, szentek és alázatos szívűek!

Áldjátok az Urat, Hananja, Azarja és Misael, *

dicsérjétek és magasztaljátok örökké!

Áldjuk az Atyát és a Fiút a Szentlélekkel együtt; *

dicsérjük és magasztaljuk örökké!

Áldott vagy, Urunk, az égbolt fölött, *

dicséretre méltó, dicsőséges és magasztos örökké!

Ennek a kantikumnak a végén nem mondjuk: Dicsőség az Atyának.

Minden Krisztus által és Krisztusban teremtetett.
Mindent a lába alá vetett, s megtette őt minden Egyház Fejének, amely az ő Teste.
149. zsoltár
A szentek ujjongása
Az Egyház fiai, Isten új népének fiai ujjongjanak királyukban: Krisztusban (Hesychius).

Új dalt énekeljetek az Úrnak, *

dicsérete zengjen hívei gyülekezetében.

Teremtőjének örvendjen Izrael, *

és Sion fiai királyuk miatt ujjongjanak.

Dicsérjék nevét körtánccal, *

kézidobbal s citerával zsoltárt zengjenek neki.

Mert népében kedvét találja az Úr, *

és a megalázottakat diadallal koszorúzza.

Örvendjenek dicsőségüknek a szentek, *

ujjongjanak nyugvóhelyükön.

Szájuk Istent dicsérje, *

és kétélű kard legyen a kezükben,

hogy a pogányokon bosszút álljanak, *

és a népeket megfenyítsék.

Királyaikat verjék béklyóba, *

és uraikat vasbilincsbe,

hogy végrehajtsák rajtuk az ítéletet, amint írva van: *

Ez lesz dicsősége összes szentjeinek!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Mindent a lába alá vetett, s megtette őt minden Egyház Fejének, amely az ő Teste.

RÖVID OLVASMÁNY

Zsid 10, 5-10

Krisztus nem önmaga dicsőítette meg magát, hogy főpappá legyen, hanem az, aki azt mondta neki: »Fiam vagy te, ma nemzettelek téged«. És ahogy más helyen is mondja: »Te pap vagy mindörökké Melkizedek rendje szerint«. Ő, testi mivoltának napjaiban imáit és könyörgéseit nagy kiáltással és könnyhullatással bemutatta annak, aki megszabadíthatta őt a haláltól; és meghallgatást is nyert hódolatáért. Bár Isten Fia volt, engedelmességet tanult abból, amit elszenvedett; és amikor eljutott a tökéletességhez, örök üdvösség szerzője lett mindazoknak, akik engedelmeskednek neki, mivel Isten főpapnak nevezte őt Melkizedek rendje szerint.

RÖVID VÁLASZOS ÉNEK

Íme eljövök, * hogy megtegyem a te akaratodat.

Íme eljövök, * hogy megtegyem a te akaratodat.

Törvényed örömmel tölti el szívemet.

Hogy megtegyem a te akaratodat.

Dicsőség az Atyának, a Fiúnak és a Szentléleknek.

Íme eljövök, * hogy megtegyem a te akaratodat.

EVANGÉLIUMI KANTIKUM

Benedictus-ant. Mindnyájan egy legyenek, Atyám, hogy elhiggye a világ, hogy te küldtél engem.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Mindnyájan egy legyenek, Atyám, hogy elhiggye a világ, hogy te küldtél engem.

FOHÁSZOK

Irgalmasság Atyja és minden vigasztalás Istene, te betöltöd javaiddal mindazokat, akik hozzád járulnak. Ennek a napnak kezdetén mi a te gyermekeid Krisztus által, Ővele és Őbenne kérünk téged:

Urunk, hallgass meg minket.

Jézus Krisztus az élő Isten Fia,

vezess minket a te Igazságod fényében.

Urunk, hallgass meg minket.

Krisztus, Isten Igéje, aki mindörökre az Atyánál vagy,

erősítsd híveidben az akaratot az Evangélium hirdetésére.

Urunk, hallgass meg minket.

Jézus, akit az Atya felkent a Szentlélekben,

szenteld meg Egyházadat az életszentség útján.

Urunk, hallgass meg minket.

Krisztus, az Új Szövetség Főpapja,

öltöztesd fel papjaidat a te szentségedbe az Atya dicsőségére.

Urunk, hallgass meg minket.

Krisztus, Isten Bölcsessége, a mi békénk és kiengesztelődésünk,

engedd, hogy Egyházad tagjai egy lehessenek szívben és lélekben.

Urunk, hallgass meg minket.

Krisztus, örök Főpap, aki megdicsőíted az Atyát,

engedd, hogy benned való felajánlásunk az örök dicsőség dicsérete lehessen.

Urunk, hallgass meg minket.

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te Egyszülöttedet örök Főpappá tetted, hogy téged megdicsőítsen, és az embereket üdvözítse. A Szentlélek kiáradása által engedd, hogy akiket szolgálattevőkké és szentségeid kiosztójává választottál, az elfogadott szolgálatot hűségesen végezzék. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky