## 2023. augusztus 16.

## Szent Rókus hitvalló
emléknap

Olvasmányos imaóra

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Megváltó Jézus, jó Urunk,

az égben örök koszorúnk,

ma kegyesen figyelj reánk

s hallgasd meg esdeklő imánk.

Szent hitvallódat e napon

fogadta fényes jutalom,

azóta évenként a nép

buzgón megüli ünnepét.

Minden viszontagság között

derűs békességben maradt,

hűségében töretlenül

az üdvösség útján haladt.

A világ tűnő öröme

szívét nem csábította el,

most égi angyalok között

boldog vígságban ünnepel.

Kérjük, kegyelmed adja meg,

hogy kövessük lépéseit.

Esdő imái ereje

szolgáid bűnét mossa le.

Áldjon, Krisztus, kegyes Király,

dicséret téged és Atyád,

s a Lelket, a Vigasztalót

meg nem szűnő időkön át. Ámen.

ZSOLTÁROZÁS

1. ant. Uram, színed előtt jár az irgalom és a hűség.
89 (88). zsoltár, 2-38
Isten nagy irgalma Dávid családja iránt
Isten, ígéretéhez híven, Dávid családjából támasztotta Jézust, az Üdvözítőt (ApCsel 13, 22-23).
I.

Az Úr nagy jóságát énekelem szüntelen, *

nemzedékről nemzedékre hirdetem hűségét.

Így szóltam ugyanis: †

„Örökké tart a te irgalmad, *

hűségedet szilárddá tetted a mennyben.”

„Választottammal szövetséget kötöttem, *

megesküdtem szolgámnak, Dávidnak:

Örökre megerősítem ivadékodat, *

és nemzedékről nemzedékre építem trónodat.”

Magasztalják csodás tetteidet az egek, Uram, *

a szentek közösségében pedig hűségedet.

A fellegekben van-e az Úrhoz hasonló, *

az Isten fiai közül ki mérhető az Úrhoz?

Szentjeinek gyülekezetében félelmetes az Isten, *

félelmetesebb és nagyobb, mint akik körülveszik.

Uram, mindenható Isten, ki hasonló hozzád? *

Hatalmas vagy, Uram, és körülvesz a hűség.

Te uralkodol a háborgó tengeren, *

te csendesíted le vad hullámait.

Megfékezted, mint a megsebzett Ráhábot, *

erős karoddal szétszórtad ellenségeidet.

Tied az ég, és tied a föld, *

te alapoztad meg a földkerekséget és annak teljességét.

Észak és Dél a te alkotásod, *

nevednek ujjong a Tábor és a Hermon.

Hatalmas a te karod, *

kezed erős, jobbod dicsőséges.

Trónod alapja a jog és az igazság, *

színed előtt jár az irgalom és a hűség.

Boldog a nép, amely tud ünnepelni, *

és arcod fényében járhat, Uram.

Egész nap nevednek örvendeznek, *

és igazságod felmagasztalja őket.

Te vagy minden erősségünk dísze, *

és jóvoltodból felemelkedik fejünk.

Mert az Úrtól van a mi pajzsunk, *

és Izrael Szentjétől a királyunk!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Uram, színed előtt jár az irgalom és a hűség.
2. ant. Isten Fia test szerint Dávid nemzetségéből született.
II.

Egykor látomásban így szóltál szentjeidhez: †

„Segítségemet egy hősnek adtam, *

választottamat a népből fölemeltem.

Szolgámra, Dávidra rátaláltam, *

és szent olajommal fölkentem őt.

Erős támasza kezem lesz, *

karom teszi őt erőssé!

Ellensége semmire sem megy vele, *

és a gonoszság fia el nem nyomhatja őt.

Megsemmisítem támadóit szeme előtt, *

és megverem gyűlölőit.

Hűségem és szeretetem kíséri őt, *

és nevemben feje magasra emelkedik.

Kezét ráteszem a tengerre, *

és jobbját a folyamokra.

És ő engem így szólít: Atyám vagy, *

Istenem és szabadító Kősziklám!

Én pedig elsőszülöttemmé teszem őt: *

fölségessé a földi királyok között.

Szeretetem iránta örökké megmarad, *

és állandó lesz vele szövetségem.

Örök időkre fenntartom ivadékát, *

és trónusa örökké áll, mint az ég!”

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Isten Fia test szerint Dávid nemzetségéből született.
3. ant. Megesküdtem egyszer szolgámnak, Dávidnak: ivadéka fennmarad örökké!
III.

„De ha fiai elhagyják törvényemet, *

és nem járnak tanításom útján,

ha megszegik rendelkezéseimet, *

és nem tartják meg parancsaimat:

vétkükre vesszőm lesz a válasz, *

gonoszságukra pedig verés!

Szeretetemet azonban nem vonom meg tőle, *

és hűségemet meg nem változtatom.

Nem bontom fel szövetségemet, *

és amit ajkam mondott, vissza nem vonom.

Megesküdtem egyszer szentségemre, *

és Dávidnak hazudni nem fogok:

Ivadéka fennmarad örökké, *

trónja szilárd színem előtt, mint a nap,

és áll örökké, miként a hold, *

hűséges tanúm az égen!”

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Megesküdtem egyszer szolgámnak, Dávidnak: ivadéka fennmarad örökké!

Ragyogva világít szavad fénye,

Értelmessé teszi a kicsinyeket.

ELSŐ OLVASMÁNY

Mikeás próféta könyvéből

4, 1-7

A népek az Úr hegyére sereglenek

Ezt mondja az Úr: „A napok végén az Úr templomának hegye a hegyek orma fölé emelkedik, magasabb lesz minden halomnál. A népek odasereglenek, hatalmas nemzetek tódulnak oda. »Gyertek – mondják –, menjünk fel az Úr hegyére, Jákob Istenének templomába, hogy tanítson meg minket útjaira, és az ő ösvényein járjunk. Mert a Sionról származik a törvény, Jeruzsálemből az Úr szava.«

Nagy nemzeteken uralkodik majd, hatalmas népek fölött ítélkezik. A kardjukból ekevasat kovácsolnak, a lándzsájukból meg sarlót. Nem ragad többé kardot nemzet nemzet ellen, nem tanulják többé a hadviselést. Szőlője tövében ül majd mindenki, meg fügefája alatt, és senki nem zavar senkit. A Seregek Urának ajka mondta ezt így.”

Minden nemzet a maga istenének nevében jár, mi pedig az Úrnak, a mi Istenünknek nevében járunk, örökkön-örökké.

„Azon a napon – mondja az Úr – összegyűjtöm majd a sántákat, egybegyűjtöm a száműzötteket és akiket megbüntettem. A sántákat maradékká teszem, az elfáradtakat hatalmas néppé, s az Úr uralkodik majd rajtuk a Sion hegyén mostantól fogva mindörökké.”

VÁLASZOS ÉNEK

Mik 4, 2; Jn 4, 25

Gyertek, menjünk fel az Úr hegyére, Jákob Istenének templomába, * Hogy megtanítson minket útjaira, és az ő ösvényein járjunk.

Eljön a Messiás, azaz a Fölkent, s amikor eljön, mindent tudtunkra ad. * Hogy megtanítson minket útjaira, és az ő ösvényein járjunk.

MÁSODIK OLVASMÁNY

Aranyszájú Szent János püspöknek a Római levélhez fűzött szentbeszédeiből

(Hom. 15, 6: PG 60, 547-548)

Az irgalmas felebaráti szeretetet írja elő Krisztus

Isten a Fiát is odaadta, te viszont még kenyeret sem adsz neki, aki magát éretted áldozta föl, akit érted öltek meg.

Az Atya miattad nem kegyelmezett neki, jóllehet a saját Fia volt; te pedig elnézel a feje fölött, amikor ellankad az éhségtől; hozzá még abból akarsz magadnak hasznot csinálni, ami az övé, és mindezt a saját érdekedben teszed.

Ennél a gonoszságnál van-e alábbvaló? Halálra adták érted, megölték éretted, körüljár éhezve éretted; abból adnál, ami az övé, hogy abból magadnak is legyen hasznod: és még így sem adsz.

Van-e olyan kőszikla, amely érzéketlenebb lenne, mint az, akit ennyi indíték ösztönöz, és mégis megmarad ördögi embertelenségben? Mert ő nem tartotta elégnek a halált és a keresztfát; elvállalta azt is, hogy szegény legyen, jövevény, tehát ruhátlan is; elvállalta, hogy megkötözve börtönbe vessék és türelmesen hordozza a betegséget. Gondolta, így legalább megnyer magának téged.

Ha már nem viszonzásképpen adsz, mert annyit szenvedtem érted, legalább szegénységemért szánj meg. Ha pedig nem akarsz szegénységemért megszánni, akkor induljon meg a lelked betegségem miatt, essék meg rajtam a szíved börtönöm miatt. De ha még ezek sem hangolnak emberséges szeretetre, lágyulj meg attól, hogy milyen keveset kérek. Mert nem kívánok tőled semmi költséget, csak éppen egy darab kenyeret, hajlékot, néhány jó, vigasztaló szót.

Ha még ezek után is szívtelen maradsz, talán a mennyek országáért jóságosabb leszel; esetleg a fizetségért, amelyet kilátásba helyeztem. Vagy talán még ezek sem elég nyomós érvek neked?

Talán maga a természetes jóérzés fog meghatni, hogy amikor ruhátlant látsz, eszedbe jusson az én ruhátlanságom, hiszen mezítelenül szenvedtem a kereszten éretted. Ha nem hat meg téged a természetes jóérzés, akkor talán majd az, hogy mennyire szegény és ruhátlan lettem.

Akkor is, most is érted kötöztek meg, hogy akár azok a bilincseim, akár a mostaniak indítsanak valamiképpen könyörületre irántam. Böjtöltem érted, most megint éhezem érted. Szomjaztam a keresztfán függve; most a szegényekben szomjazom, hogy vagy azzal, vagy ezzel vonzzalak téged magamhoz, és emberszeretővé tegyelek, tulajdon üdvösséged érdekében.

Ezernyi jótéteménnyel leköteleztelek. Ennek fejében kérlek, viszonozd ezt valamivel, de nem mint adósomtól követelek, hanem nagylelkűségedet szeretném megkoronázni, amikor ezekért a csekélységekért országomat adom neked.

Mert nem azt mondom én: „Szüntesd meg szegénységemet”, sem azt nem kérem: „Tégy gazdaggá, bár éretted lettem koldusszegény”, hanem csak egy darab kenyeret kérek tőled, meg ruhát és vigasztaló jó szót szükségemben.

Ha börtönbe vetettek, nem követelem tőled, hogy vedd le rólam a bilincseket és hozz ki engem onnan; azt az egyet kérem csupán, hogy látogass meg engem, akit éretted kötöztek meg; és kielégít látogatásod. Bőséges viszonzásul a mennyországot adom neked. Ámbár én téged súlyos bilincsekből szabadítottalak ki, nekem az is elég, hogy hajlandó vagy meglátogatni engem bilincseimben.

Van ugyan rá hatalmam, hogy enélkül is megadjam a mennyei koszorút, mégis lekötelezett akarok lenni irántad, hogy bizonyos önbizalom is járuljon koronádhoz.

VÁLASZOS ÉNEK

Mt 25, 35. 40; Péld 19, 17a

Éhes voltam és adtatok ennem; szomjas voltam és adtatok innom; idegen voltam és befogadtatok: * Bizony mondom nektek, amit e legkisebb testvéreim közül eggyel is tettetek, velem tettétek.

Aki megszánja a szegényt, az Úrnak ad kölcsön. * Bizony mondom nektek, amit e legkisebb testvéreim közül eggyel is tettetek, velem tettétek.

KÖNYÖRGÉS

Könyörögjünk!

Istenünk, egyedül te vagy igazán szent, és nélküled senki sem lehet jó. Szent N. közbenjárására alakíts minket tetszésed szerint, hogy egykor részesei legyünk örök dicsőségednek. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vagy:

Mindenható Istenünk, segíts minket, hogy szentjeid példájától ösztönözve megjavuljunk, és Szent N. emlékezetét úgy tiszteljük, hogy szüntelenül kövessük tetteit. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Több szent férfi:

Mindenható, örök Isten, te szentjeid megdicsőítésével szeretetednek új meg új bizonyítékait adod nekünk. Kérünk, hogy közbenjárásuk segítsen, példájuk ösztönözzön egyszülött Fiad hűséges követésére. Aki veled él és uralkodik a Szentlélekkel egységben, Isten mindörökkön-örökké.

Szerzetes:

Istenünk, te Szent N. -nek, (-nak) erőt adtál, hogy mindhalálig kövesse a szegény és alázatos Krisztust. Közbenjárására segíts, hogy hivatásunkban hűségesen kitartsunk, és eljussunk a tökéletességre, amelyet megmutattál nekünk szent Fiadban, Jézus Krisztusban. Aki veled él és uralkodik a Szentlélekkel egységben, Isten mindörökkön-örökké.

Jótékonykodó:

Istenünk, te arra tanítottad Egyházadat, hogy szeressünk téged és embertársainkat, mert ezzel egész törvényedet megtartjuk. Add, hogy Szent N. példáját követve gyakoroljuk az irgalmas szeretet tetteit, és eljussunk szentjeid közé, akiket egykor áldottnak nevezel. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Nevelő:

Istenünk, te Szent N. -t arra rendelted Egyházadban, hogy az embereknek megmutassa az üdvösség útját. Segíts, hogy példája nyomán tanítómesterünket, Krisztust kövessük, és embertársainkkal együtt eljussunk hozzád. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

Amikor vasárnap vagy főünnep előtt hosszabb vigíliás ünneplést tartanak, a Téged, Isten, dicsérünk himnusz előtt kerülnek sorra a kantikumok és az evangélium, amint azt a Függelék jelzi.

Ha az Olvasmányos imaórát közvetlenül egy másik imaóra előtt mondják, akkor vehető az utóbbinak a himnusza; az Olvasmányos imaóra végén pedig elmarad a Könyörgés és a Felhívás, az ezt követő imaóra elején pedig a bevezető vers és a Dicsőség az Atyának.

A MKPK jóváhagyásával, 2013

© 1999-2023 J. Vidéky