## 2023. november 12.

## Évközi 32. vasárnap
4. zsoltáros hét

II. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Szentháromság, fény kútfeje,

szent egységnek Legelseje,

az égő nap már száll alá,

szívünkben gyúljon égi láng.

Már reggel is dicsért dalunk,

most este ismét itt vagyunk,

a hozzád esdeklő szavak

dicséretedre szóljanak.

Áldott az Atya és Fiú,

s a Lélek is, ki vigaszunk:

Szentháromság, egy Istenünk,

örökké áldjon énekünk! Ámen.

ZSOLTÁROZÁS

Szent papi díszben pompázol, a hajnalcsillag előtt szültelek, alleluja.
110 (109). zsoltár, 1-5. 7
Pap és király a Messiás
Addig kell uralkodnia, amíg ellenségeit mind lába alá nem veti (1 Kor 15, 25).

Így szólt az Úr az én Uramhoz: †

„Jobbom felől foglalj helyet, *

míg én ellenségeidet zsámolyul vetem lábad alá.”

Kinyújtja az Úr Sionból hatalmad vesszejét: *

„Ellenségeid közt uralkodjál!

Születésed napjától tiéd a királyság †

szentséges fényességben; *

a hajnalcsillag előtt szültelek téged.”

Megesküdött az Úr, és nem vonja vissza: *

„Pap vagy te mindörökké Melkizedek rendje szerint.”

Az Úr áll a te jobbod felől, *

és eltiporja a királyokat haragja napján.

Patakból oltja útközben szomját, *

és újra fölemeli a fejét.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Szent papi díszben pompázol, a hajnalcsillag előtt szültelek, alleluja.
Boldogok, akik éhezik és szomjazzák az igazságot, mert majd eltelnek vele.
112 (111). zsoltár
Az igaz ember boldogsága
Éljetek úgy, mint a világosság fiai. A világosság gyümölcse csupa jóság, igazságosság és egyenesség (Ef 5, 8-9).

Boldog ember, aki az Urat féli, *

akinek öröme telik az Úr félelmében.

Hatalmas lesz annak ivadéka a földön, *

mert áldást élvez az igazak nemzetsége.

Házát jólét és gazdagság tölti be, *

és igazsága örökre megmarad.

Az igaz úgy világít, mint fény a sötétben, *

jóságos ő, irgalmas és igazságos.

Boldog, aki szívesen ad kölcsön, †

aki a törvény szerint intézi dolgait, *

mert szilárdan áll mindörökké.

Örök emlékezete marad az igaznak, *

rossz hírtől nem kell félnie.

Szíve nyugodt, mert az Úrban bízik, †

szíve erős, nem ismer félelmet, *

míg ellenségei szégyenben maradnak.

Bőséges adományt oszt a szegényeknek; †

igazsága megmarad örökre, *

feje dicsőségesen felemelkedik.

Látja ezt a gonosz, és bosszankodik, †

fogát csikorgatja, és magát emészti. *

A bűnösök vágya szertefoszlik.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Boldogok, akik éhezik és szomjazzák az igazságot, mert majd eltelnek vele.
Dicsérjétek Istenünket, ti, összes szolgái, kicsinyek és nagyok, alleluja!
Kantikum – Vö. Jel 19, 1-7
A Bárány menyegzője

Alleluja.

Üdv, dicsőség és hatalom Istenünknek, *

(F. Alleluja.)

mert igazak és jóságosak ítéletei.

F. Alleluja. (Alleluja.)

Alleluja.

Dicsérjétek Istenünket, ti, összes szolgái, *

(F. Alleluja.)

és akik félve tisztelitek őt, kicsinyek és nagyok.

F. Alleluja. (Alleluja.)

Alleluja.

Átvette uralmát Urunk, mindenható Istenünk, *

(F. Alleluja.)

örvendezzünk, ujjongjunk és dicsőítsük őt!

F. Alleluja. (Alleluja.)

Alleluja.

Elérkezett a Bárány menyegzőjének napja, *

(F. Alleluja.)

már fel is készült menyasszonya.

F. Alleluja. (Alleluja.)

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Dicsérjétek Istenünket, ti, összes szolgái, kicsinyek és nagyok, alleluja!

RÖVID OLVASMÁNY

Zsid 12, 22-24

Ti Sion hegyéhez járultatok, az élő Isten városához, a mennyei Jeruzsálemhez, az angyalok ezreihez, az égben számon tartott elsőszülöttek ünnepi sokadalmához és gyülekezetéhez, mindnyájunk bírájához, az Istenhez, a tökéletes igazak lelkéhez, az Újszövetség közvetítőjéhez, Jézushoz, a ránk hulló vérhez, amely hathatósabban kiált, mint Ábelé.

RÖVID VÁLASZOS ÉNEK

Nagy a mi Urunk, * Nagy az ő ereje.

Nagy a mi Urunk, * Nagy az ő ereje.

Bölcsességének nincs határa.

Nagy az ő ereje.

Dicsőség az Atyának, a Fiúnak és a Szentléleknek.

Nagy a mi Urunk, * Nagy az ő ereje.

EVANGÉLIUMI KANTIKUM

Magnificat-ant. Éjfélkor kiáltás hallatszik: Itt a Vőlegény, járuljatok elébe!
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Éjfélkor kiáltás hallatszik: Itt a Vőlegény, járuljatok elébe!

FOHÁSZOK

Örvendezzünk az Úrban, akitől minden jó származik. Kérjük őt szívvel-lélekkel:

Urunk, hallgasd meg imádságunkat!

Mindenek Atyja és Ura, te elküldted Fiadat a világba, hogy mindenütt dicsőítsék nevedet,

erősítsd meg a népek között Egyházad tanúságtételét!

Urunk, hallgasd meg imádságunkat!

Add, hogy tanulékonyan fogadjuk az apostolok igehirdetését,

és hitünk igazsága szerint alakuljunk!

Urunk, hallgasd meg imádságunkat!

Te, aki szereted az igazakat,

tégy igazságot a jogtalanságot szenvedők ügyében!

Urunk, hallgasd meg imádságunkat!

Oldozd fel a megkötözötteket, nyisd fel a vakok szemét világosságodra,

állítsd talpra a megtörteket, és oltalmazd a jövevényeket!

Urunk, hallgasd meg imádságunkat!

Teljesítsd jóságosan a te békédben elhunytak vágyait,

add, hogy Fiad által eljussanak a szent feltámadásra!

Urunk, hallgasd meg imádságunkat!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, irgalmas Isten, kegyelmeddel tarts távol tőlünk minden rosszat. Add, hogy minden testi-lelki erőnkkel szolgálatodra álljunk, és készségesen teljesítsük szent akaratodat. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky