## 2023. május 13.

## Húsvét 6. vasárnapja
2. zsoltáros hét

Befejező imaóra I. e. d. után

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Világmegváltó Jézusunk,

örök fönségben szült Ige,

a titkos fényből fénysugár,

népednek őrző pásztora.

Mindent hatalmad alkotott,

törvényed rendelt éjt, napot,

a munkás, fáradt testeket

az éj csendjén pihenteted.

Poklok hatalmát Megtörő,

légy ellenségtől őrizőnk,

ne tudja bűnbe rántani,

kiket szent véred újraszült.

Amíg mulandó életünk

e földi testhez kötve tart:

testünk ha álom nyomja el,

lelkünk virrasszon éberen.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Ant. Alleluja, alleluja, alleluja.
4. zsoltár
Hálaadás
Az Úr csodálatra méltóvá tette azt, akit feltámasztott a holtak közül (Szt. Ágoston).

Halld meg kiáltásomat, igazságos Istenem, *

szorult helyzetemben segíts meg engem.

Könyörülj rajtam, *

és hallgasd meg imámat!

Meddig lesz még kemény a szívetek, emberek? *

Miért szeretitek a haszontalanságot, meddig törekedtek még hazugságra?

Tudjátok meg: az Úr csodásan megmenti hívét; *

meghallgat az Úr, ha hozzá kiáltok.

Bár haragusztok, többé ne vétkezzetek! †

Szálljatok magatokba szívből, *

nyugovóra térve teremtsetek csendet.

Igaz áldozatot hozzatok, *

és bízzatok az Úrban!

Azt mondják sokan: „Ki részesít jóban minket?” *

Ragyogtasd ránk, Uram, arcod fényességét!

Szívembe nagyobb örömet öntöttél, *

mint azoknak, akik dúskálnak búzában meg borban!

Alig térek nyugovóra, békében elalszom, *

mert biztonságot egyedül te adsz nekem, Uram.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

134 (133). zsoltár
Esti ima a templomban
Dicsérjétek Istenünket, ti, összes szolgái, és akik félve tisztelitek őt, kicsinyek és nagyok (Jel 19, 5).

Áldjátok az Urat mindnyájan, ti, az Úr szolgái, *

akik éjjelente az Úr házában álltok.

Tárjátok ki kezeteket szentélye felé, *

és áldjátok az Urat!

Áldjon meg téged az Úr Sionból, *

aki az eget és a földet alkotta!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Alleluja, alleluja, alleluja.

RÖVID OLVASMÁNY

MTörv 6, 4-7

Halld, Izrael! Az Úr, a mi Istenünk az egyetlen Úr! Szeresd Uradat, Istenedet szíved, lelked mélyéből, minden erőddel! Ezeket a parancsokat, amelyeket ma szabok neked, őrizd meg szívedben és vésd gyermekeidnek is az eszébe; beszélj róluk, amikor otthon tartózkodsz és amikor úton vagy, amikor lefekszel s amikor fölkelsz!

RÖVID VÁLASZOS ÉNEK

Uram, kezedbe ajánlom lelkemet. * Alleluja, alleluja.

Uram, kezedbe ajánlom lelkemet. * Alleluja, alleluja.

Megváltottál minket, Urunk, hűséges Istenünk.

Alleluja, alleluja.

Dicsőség az Atyának, a Fiúnak és a Szentléleknek.

Uram, kezedbe ajánlom lelkemet. * Alleluja, alleluja.

EVANGÉLIUMI KANTIKUM

Ant. Te védj meg, Istenünk, ha virrasztunk, s ha alszunk, őrizd álmunkat: hadd legyünk Krisztussal ébren, s elnyugodjunk biztonságban, békén. Alleluja.

Krisztus a pogányok világossága és Izrael dicsősége

Lk 2, 29-32

Bocsásd el most, Uram, szolgádat *

szavaid szerint békességben,

hiszen már meglátták szemeim, *

akit küldtél, az Üdvözítőt.

Őt adtad számunkra *

csodájára minden népnek,

hogy fényeskedjék az egész világnak, *

mint választott néped dicsősége.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Te védj meg, Istenünk, ha virrasztunk, s ha alszunk, őrizd álmunkat: hadd legyünk Krisztussal ébren, s elnyugodjunk biztonságban, békén. Alleluja.

Könyörögjünk!

Látogass meg minket, Istenünk, ezen az éjszakán, hogy holnap reggel tőled erőt nyerve ébredjünk, és Krisztus feltámadásának örvendhessünk. Aki él és uralkodik mindörökkön-örökké.

Ámen.

A nyugodalmas éjszakát és a jó halál kegyelmét adja meg nekünk a mindenható Isten!

Ámen.

Íme a Boldogságos Szűz Mária néhány antifónája.

A MKPK jóváhagyásával, 2013

© 1999-2023 J. Vidéky