## 2023. augusztus 25.

## Péntek, évközi idő, 20. hét
4. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

A nappalból egy óra még,

s a napfény esthomályba hull;

törlesszük a nagy tartozást,

szívünk most háladalra gyúl.

E nap munkája véget ért,

amelyre hívtál, Krisztusunk,

készítsd az ígért égi bért:

szőlőmunkásaid vagyunk.

Kiket most bérük vonz feléd,

s kiknek majd végső díjat adsz:

mindnyájunk munkáját segítsd,

s munkánk után adj szent vigaszt.

Krisztus Király, zengjen neked,

és az Atyának tisztelet,

s a Vigasztalónak veled

dicséret zengjen szüntelen. Ámen.

ZSOLTÁROZÁS

Naponta áldalak, és elbeszélem csodatetteidet, Uram.
145 (144). zsoltár
Az isteni fölség dicsérete
Igazságos vagy, Uram, aki vagy, és aki voltál! (Jel 16, 5)
I.

Magasztallak, Istenem, Királyom, †

és áldom nevedet *

mindörökkön-örökké.

Naponta áldalak, †

és nevedet magasztalom *

mindörökkön-örökké.

Nagy az Úr, és minden dicséretre méltó, *

és nagyságát felfogni nem lehet.

Nemzedékről nemzedékre dicsérjék tetteidet, *

és hangosan hirdessék hatalmadat!

Magasztos fölséged nagyságáról beszéljenek, *

és beszéljék el csodatetteidet!

Félelmetes tetteid erejéről szóljanak, *

és hirdessék a te nagy voltodat!

Terjesszék végtelen jóságod hírét, *

és igazságosságodat ujjongva áldják!

Irgalmas és kegyelmes az Úr, *

hosszan tűrő és nagy irgalmú.

Jóságos az Úr mindenkihez, *

irgalmas minden teremtményéhez.

Magasztaljon téged, Uram, minden műved, *

és szentjeid áldást mondjanak!

Hirdessék, hogy országod milyen dicsőséges, *

és hatalmadról beszéljenek,

hogy megismertessék az emberekkel hatalmadat *

és nagyszerű országod dicsőségét.

Örökkévaló ország a te országod, *

uralmad minden nemzedéken át megmarad.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Naponta áldalak, és elbeszélem csodatetteidet, Uram.
Mindenek szeme bízón rád tekint, Uram; te közel vagy mindazokhoz, akik hívnak.
II.

Hűséges az Úr minden szavában, *

és szent minden cselekedetében.

Az Úr fenntartja a botladozót, *

és a megalázottat fölemeli.

Mindenek szeme bízón rád tekint, *

és te enni adsz nekik alkalmas időben.

Megnyitod kezedet, *

és eltöltesz minden élőt jótéteménnyel.

Igazságos az Úr minden végzésében, *

és szent minden cselekedetében.

Közel az Úr azokhoz, akik őt szólítják, *

mindazokhoz, akik őt igaz szívvel hívják.

Az istenfélők vágyait teljesíti, †

kérésüket meghallgatja, *

és megmenti őket.

Megóv az Úr mindenkit, aki őt szereti, *

de elpusztít minden gonosztevőt.

Hirdesse szám az Úr dicsőségét, †

és szent nevét áldja minden élő *

mindörökkön-örökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Mindenek szeme bízón rád tekint, Uram; te közel vagy mindazokhoz, akik hívnak.
Hűségesek és igazak útjaid, nemzetek Királya!
Kantikum – Jel 15, 3-4
A hódolat éneke

Nagy és csodálatos minden műved, *

mindenható Urunk, Istenünk.

Hűségesek és igazak útjaid, *

nemzetek Királya!

Ki ne félne, tisztelne téged, Urunk, *

ki ne dicsérné nevedet?

Egyedül csak te vagy a Szent, †

eljön minden nemzet, és színed elé borul, *

mert nyilvánvalóvá lett, ahogyan ítéltél.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Hűségesek és igazak útjaid, nemzetek Királya!

RÖVID OLVASMÁNY

Róm 8, 1-2

Nincs semmi elmarasztaló ítélet azok ellen, akik Jézus Krisztusban élnek, s nem a test szerint. Hiszen a lélek törvénye Jézus Krisztusban megszabadított téged a bűn és a halál törvényétől.

RÖVID VÁLASZOS ÉNEK

Krisztus meghalt a mi bűneinkért, * Hogy Istenhez vezessen minket.

Krisztus meghalt a mi bűneinkért, * Hogy Istenhez vezessen minket.

Test szerint ugyan megölték, de a lélek szerint életre kelt.

Hogy Istenhez vezessen minket.

Dicsőség az Atyának, a Fiúnak és a Szentléleknek.

Krisztus meghalt a mi bűneinkért, * Hogy Istenhez vezessen minket.

EVANGÉLIUMI KANTIKUM

Magnificat-ant. Emlékezzél meg, Urunk, irgalmasságodról, amint atyáinknak hajdan megígérted.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Emlékezzél meg, Urunk, irgalmasságodról, amint atyáinknak hajdan megígérted.

FOHÁSZOK

Aki igazán megismerte Krisztust, reménykedik benne. Kérjük hangos szóval és bizalommal őt:

Uram, irgalmazz! (Vagy: Kýrie eléison.)

Krisztus Urunk, add, hogy a gyenge emberi természet, amely nélküled hajlamos a rosszra,

általad állandóan erőt nyerjen!

Uram, irgalmazz!

Gyenge emberi természetünk, amely hajlamos a sértődésre,

általad mindig kész legyen a megbocsátásra!

Uram, irgalmazz!

Téged a bűn sért, a bűnbánat pedig kiengesztel,

fordítsd el tőlünk haragod ostorát, amelyet bűneinkkel megérdemeltünk!

Uram, irgalmazz!

Te megbocsátottad a bűnbánó asszony bűneit, és az eltévedt bárányt válladra vetted,

ne fordítsd el irgalmadat tőlünk!

Uram, irgalmazz!

Mindazokat, akik földi életükben benned reménykedtek,

engedd a mennyország kapujához, amelyet szent kereszted érdemével nyitottál ki!

Uram, irgalmazz!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, irgalmas Istenünk, a te akaratodból szenvedett Krisztus az egész világ üdvösségéért. Adj népednek nagy elhatározást, hogy merjen neked bemutatott élő áldozattá válni, és így beteljék szereteted teljességével. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky