## 2023. november 7.

## Kedd, évközi idő, 31. hét
3. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Várt hajnal ad már hírt nekünk,

a nap dárdája éjt szalaszt,

mindent aranyba önt a fény,

s a föld színes ruhákat ölt.

Minden napnál nagyobb Napunk,

örökre éltető Erő,

fogadd el, Krisztus, énekünk,

hogy élvezhessünk boldogan.

Atyánk Igéje, Őstudás,

csodálatos rend általad

ragyog minden dolgok között,

s értelmünk így lát rajtuk át.

Add, hogy mint fény szülöttei,

élhessünk munkás életet,

s Atyánknak bő kegyelmeit

mutassa meg jó életünk.

Őszinte szót adj szánkra is,

igazságod mézcsöppjeit,

hogy győzedelmes szent öröm

hevítsen már a földön itt.

Kegyes Királyunk, Krisztusunk,

dicsér Atyáddal énekünk,

s a Szentléleknek egyaránt

dal zeng örökre, szüntelen. Ámen.

ZSOLTÁROZÁS

Megáldottad országunkat, Urunk; néped gonoszságát megbocsátottad.
84. zsoltár
Szabadulásunk közel
Isten megáldotta földjét, midőn Megváltónkat a földre küldte (Origenész).

Megkegyelmeztél, Uram, országodnak, *

Jákob sorsát jóra fordítottad.

Néped gonoszságát megbocsátottad, *

betakartad minden bűnét.

Megfékezted nagy haragodat, *

eloltottad haragod tüzét.

Építsd újjá országunkat, szabadító Istenünk, *

és fordítsd el tőlünk haragod!

Talán örökké akarsz haragudni ránk, *

s kiterjeszted haragodat minden nemzedékre?

Nem akarsz új életet adni nekünk, *

és örömet szerezni népednek?

Mutasd meg, Urunk, irgalmadat, *

és adj nekünk szabadulást!

Hadd halljam az Úristen szózatát! †

Igen, ő békét hirdet népének s híveinek, *

és azoknak, akik szívből hozzá térnek.

Bizony, akik félik őt, közel azokhoz segítsége, *

hogy dicsősége lakja országunkat.

Egymásra talál majd irgalom és hűség, *

csókot vált az igazságosság és a béke.

Hűség sarjad a földből, *

és az égből igazságosság hinti sugarát.

Mindenféle jókat osztogat az Úr, *

és földünk megtermi gyümölcsét.

Igazság jár az Úr előtt, *

és békesség követi őt.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Megáldottad országunkat, Urunk; néped gonoszságát megbocsátottad.
Utánad vágyódik a szívem éjjelente, téged kereslek már kora reggel.
Kantikum – Iz 26, 1-4. 7-9. 12
Győzelmi ének
A város falának tizenkét alapköve van (vö. Jel 21, 14).

Erős városunk minékünk Sion, *

kőfalak és sáncok védelmezik.

Tárjatok kaput, hadd vonuljon be az igaz nép, *

amely őrzi a hűséget.

Szíve állhatatos, és megőrzi a békét, *

hiszen tebenned remél.

Örökkön-örökké az Úrban bízzatok, *

mert az Úr örökké megmaradó Szikla.

Egyenes az igazak útja, *

az igaz ember ösvényét te egyengeted.

Ítéleted idején is benned reménykedtünk, Uram, *

neved dicséretére vágyódott a lelkünk.

Utánad vágyódik a lelkem éjjelente, *

teljes szívből kereslek téged.

Majd ha ítéleted végrehajtod a földön, *

igazságot tanulnak a föld lakói.

Urunk, te adod meg nekünk a békét, *

mert a te műved mindaz, ami velünk történt.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Utánad vágyódik a szívem éjjelente, téged kereslek már kora reggel.
Derítsd föl ránk arcod fényét, Urunk!
67 (66). zsoltár
Magasztalja Istent minden nemzet!
Tudjátok meg, hogy Isten üdvössége a pogányoknak jut majd osztályrészül (ApCsel 28, 28).

Könyörüljön rajtunk, és áldjon meg minket az Isten, *

derítse föl ránk arcának fényét,

hadd ismerjék meg útját a földön, *

és segítségét az összes nemzetek között.

Magasztaljanak téged a népek, Istenünk, *

magasztaljanak az összes népek!

Örvendjenek és ujjongjanak a nemzetek, †

mert te igazságosan ítéled a népeket, *

és te vezérled a nemzeteket a földön.

Magasztaljanak téged a népek, Istenünk, *

magasztaljanak az összes népek!

Földünk megadta gyümölcsét, *

megáldott minket Isten, a mi Istenünk.

Áldjon meg minket az Isten, *

félve tisztelje őt a föld minden határa.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Derítsd föl ránk arcod fényét, Urunk!

RÖVID OLVASMÁNY

1 Jn 4, 14-15

Láttuk, és tanúságot teszünk róla, hogy az Atya elküldte a Fiút a világ Üdvözítőjéül. Aki vallja, hogy Jézus az Isten Fia, abban benne marad az Isten, és ő is az Istenben.

RÖVID VÁLASZOS ÉNEK

Istenem, segítőm, * Akiben remélek.

Istenem, segítőm, * Akiben remélek.

Oltalmazóm és megmentőm.

Akiben remélek.

Dicsőség az Atyának, a Fiúnak és a Szentléleknek.

Istenem, segítőm, * Akiben remélek.

EVANGÉLIUMI KANTIKUM

Benedictus-ant. Erős Szabadítót támasztott nekünk az Úr, amint meghirdette prófétái ajkával.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Erős Szabadítót támasztott nekünk az Úr, amint meghirdette prófétái ajkával.

FOHÁSZOK

Imádjuk Krisztust, aki vérével új népet szerzett magának, és kérjük:

Urunk, emlékezzél meg népedről!

Királyunk és Üdvözítőnk, hallgasd meg Egyházadat, amely mai napját dicséreteddel kezdi,

tanítsd meg, hogy szüntelenül magasztalja Fölségedet!

Urunk, emlékezzél meg népedről!

Reményünk és Erősségünk, tebenned van bizodalmunk,

és nem szégyenülünk meg sohasem.

Urunk, emlékezzél meg népedről!

Lásd gyöngeségünket, és siess segítségünkre,

hiszen nélküled semmire sem megyünk!

Urunk, emlékezzél meg népedről!

Emlékezzél meg szegény és elhagyatott testvéreinkről,

hogy az új nap ne terhükre, hanem vigasztalásukra és örömükre szolgáljon.

Urunk, emlékezzél meg népedről!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható Istenünk, tied a teremtett világ minden szépsége és ékessége. Add, hogy a te nevedben örvendező lélekkel kezdjük a mai napot, és az irántad és testvéreink iránti tevékeny szeretet jegyében fejezhessük be. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky