## 2023. október 26.

## Csütörtök, évközi idő, 29. hét
1. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Már kél a nap, a csupa tűz,

és ránk pirít, bánatra int;

ki tudna bűnbe esni már,

ha ez fényével ránk tekint!

Nem, többé nem vakoskodunk,

nem botorkálunk s kapkodunk

a bűn baljós ösvényein,

hol csak tévútra juthatunk.

Ez a fény legyen nyugtató,

szent tisztaságra biztató:

beszédünk ne legyen hamis,

sötét terv hozzánk nem való!

Így folyjon le egész napunk,

kezünk, nyelvünk igaz legyen,

tilosba ne térjen szemünk,

bennünk a bűn kárt ne tegyen.

Felettünk ott áll Őrszemünk,

s mindennap mindenre ügyel,

szemléli, mit, hogyan teszünk,

s hajnaltól estig ránk figyel.

Áldott az egy-örök Atya,

áldott az egyszülött Fiú,

és áldott a Szentlélek is,

most és örök időkön át! Ámen.

ZSOLTÁROZÁS

Kelj föl, lantom, citerám, hadd ébresszem így a hajnalt!
57 (56). zsoltár
Reggeli imádság megpróbáltatások idején
Ez a zsoltár Urunk szenvedését énekli meg (Szt. Ágoston).

Könyörülj rajtam, Uram, könyörülj rajtam, *

hozzád menekül a lelkem.

Szárnyad árnyékába menekülök, *

amíg a veszedelem elvonul.

A fölséges Istenhez kiáltok, *

Istenhez, aki jóra fordítja sorsomat.

Elküld az égből, és megszabadít engem, †

csúffá teszi elnyomóimat, *

szeretetét és hűségét küldi hozzám Isten.

Fekvőhelyemen oroszlánok tanyáznak, *

amelyek felfalják az embert.

Foguk éles lándzsa és nyíl, *

nyelvük kifent acélpenge.

Emelkedj, Istenem, az egek fölé, *

dicsőítsenek az egész földön!

Lábam elé csapdát állítottak, *

és mélyen megalázták lelkemet.

Előttem mély vermet ástak, *

de ők maguk estek bele.

Kész az én szívem, Istenem, †

kész az én szívem: *

hadd daloljak, hadd ujjongjak!

Kelj föl, dicsőségem, †

kelj föl, lantom, citerám, *

hadd ébresszem így a hajnalt!

Dicsőítelek a népek közt, Uram, *

a nemzetek közt is neked szól énekem.

Szerető jóságod felér az égig, *

és hűséged a fellegekig.

Emelkedj, Istenem, az egek fölé, *

dicsőítsenek az egész földön.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Kelj föl, lantom, citerám, hadd ébresszem így a hajnalt!
Népem jóllakik javaimmal, mondja az Úr.
Kantikum – Jer 31, 10-14
A megszabadított nép öröme
Jézusnak meg kellett halnia…, hogy Isten szétszóródott gyermekeit egybegyűjtse (Jn 11, 51. 52).

Halljátok az Úr szavát, ti, nemzetek, *

a távoli szigeteknek is hirdessétek:

„Aki szétszórta Izraelt, össze is gyűjti, *

és vigyáz rá, mint nyájára a pásztor.”

Mert megváltotta az Úr Jákobot, *

és kiszabadította az erősebb kezéből.

Eljönnek, és dicsőítő dalba kezdenek Sion hegyén, *

szinte áradva jönnek az Úr javaiért:

a búzáért, borért és olajért, *

zsenge bárányokért, borjakért.

Olyan lesz a lelkük, mint az öntözött kert, *

és nem éheznek többé.

Körtáncot lejt akkor örömében a leány, *

ifjú és öreg együtt örvend.

Örömre változtatom gyászukat, *

fájdalmukban vigasztalom, és felvidítom őket.

Papjaikat bőséggel töltöm el, *

és népem jóllakik javaimmal.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Népem jóllakik javaimmal, mondja az Úr.
Nagy az Úr, és minden dicséretre méltó a mi Istenünknek városában. †
48 (47). zsoltár
Hálaadás a nép szabadulásáért
Elvitt egy magas hegyre, s ott megmutatta nekem a szent várost, Jeruzsálemet (Jel 21, 10).

Nagy az Úr, és minden dicséretre méltó *

a mi Istenünknek városában.

† Az ő szent hegye pompás, szép halom, *

az egész földkerekség öröme.

Sion hegye Észak Csúcsa, *

a nagy király városa.

Házaiban ismerik Istent, *

mert ő maga lett a menedékük.

Íme, királyok fogtak össze, *

és együtt felvonultak ellene.

De amint meglátták, elámult szemük, *

és zavarukban elfutottak.

Úgy lepte meg őket a rettegés, *

mint a szülő asszonyt a szorongása,

mint mikor keletről szélvihar támad, *

mely szétzúzza a tarziszi hajókat.

Így hallottuk és láttuk ezt a Mindenható Isten városában, †

a mi Istenünk városában: *

mindörökre építette azt az Úr!

Jóságodról elmélkedünk, Istenünk, *

templomod belsejében.

Istenünk, miként már neved is, †

úgy fölséged is betölt minden földhatárt; *

jobbod telve igazsággal.

Örvendezzen Sion hegye, †

ujjongjanak Júda leányai, *

ítéleteid miatt.

Sion falát kerüljétek meg, járjátok körül, *

számláljátok össze tornyait!

Csodáljátok meg bástyáit, †

járjátok végig házait, *

és mondjátok el utódaitoknak:

Itt van az Isten, a mi Istenünk, †

mindenkor és örökké, *

ő vezet minket mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Nagy az Úr, és minden dicséretre méltó a mi Istenünknek városában.

RÖVID OLVASMÁNY

Iz 66, 1-2

Ezt mondja az Úr: Mivel az ég a trónusom, és a föld lábam zsámolya, miféle házat építhetnének nekem, milyen helyet nyugvóhelyemül? Hiszen mindezt az én kezem alkotta, így mind az enyém! – mondja az Úr. Tekintetem mégis azokon pihen, akik alázatosak és megtört szívűek, és akik remegve félik a szavam.

RÖVID VÁLASZOS ÉNEK

Teljes szívemből kiáltok, * Hallgass meg, Uram.

Teljes szívemből kiáltok, * Hallgass meg, Uram.

Parancsaidat én megtartom.

Hallgass meg, Uram.

Dicsőség az Atyának, a Fiúnak és a Szentléleknek.

Teljes szívemből kiáltok, * Hallgass meg, Uram.

EVANGÉLIUMI KANTIKUM

Benedictus-ant. Szentségben szolgáljunk az Úrnak, mert ő megszabadít minket ellenségeinktől.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Szentségben szolgáljunk az Úrnak, mert ő megszabadít minket ellenségeinktől.

FOHÁSZOK

Adjunk hálát Krisztus Urunknak, aki világossággal ajándékozott meg minket a mai napon, és hangos szóval mondjuk:

Áldj meg, Urunk, és szentelj meg minket!

Te bűneinkért áldozatul ajánlottad fel magadat,

fogadd el mai kezdeményezéseinket és terveinket!

Áldj meg, Urunk, és szentelj meg minket!

Te örömet szereztél nekünk, amikor új világosságot gyújtottál szemünknek,

te légy a hajnalcsillag szívünkben is!

Áldj meg, Urunk, és szentelj meg minket!

Add, hogy ma mindenkihez nagylelkűek legyünk,

és így téged kövessünk!

Áldj meg, Urunk, és szentelj meg minket!

Add, hogy már korán reggel tapasztaljuk jóságodat,

és a benned való örvendezés legyen erősségünk!

Áldj meg, Urunk, és szentelj meg minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható örök Isten, fölségedet reggel, délben, este esedezve kérjük: űzd messze szívünkből a bűn sötétségét, és vezess minket Krisztushoz, az igaz világossághoz. Aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2023 J. Vidéky